AIDS Kaka ɖe Afrika\nNyɔ! | November 8, 2002\nGBE BUBU Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Gujarati Hindi Hungarian Igbo Indonesian Italian Japanese Kannada Korean Latvian Lithuanian Marathi Myanmar Norwegian Papiamento (Curaçao) Polish Portuguese Punjabi Romanian Russian Samoan Sepedi Setswana Slovak Slovenian Spanish Swahili Swedish Telugu Thai Ukrainian Urdu\n“Afɔku gã dziŋɔ aɖe dze ŋgɔ mí le míaƒe ɣeyiɣia me.”\nNYA siawo si Stephen Lewis, Dukɔ Ƒoƒuawo ƒe amedɔdɔ tɔxɛ si léa ŋku ɖe HIV/AIDS nyawo ŋu le Afrika gblɔ la, ɖe alesi gbegbe ame geɖe le vɔvɔ̃m ɖe AIDS ta le Afrika Sahara Dzogbe ƒe anyiehe la fia.\nNu geɖewoe na HIV le kakam ɖe Afrika. Eye AIDS dzi kuxi bubuwo hã ɖe edzi. Zi geɖe la, nɔnɔme siwo yia edzi le Afrika dukɔ geɖewo kple xexeame ƒe akpa bubu siwo AIDS le ta kekem le me la tso nusiwo gbɔna gbɔ.\nAgbenyuimanɔmanɔ. Esi wònye gbɔdɔdɔ me koŋue woxɔa HIV dɔlékuia le ta la, agbegbegblẽnɔnɔ enye nu ɖeka si na dɔlélea le dzidzim ɖe edzi kabakaba. Ke hã ame geɖewo susuna be menyo be woaƒoe ɖe amesiwo meɖe srɔ̃ o nu be woatsri gbɔdɔdɔ o. Francois Dufour ŋlɔ ɖe nyadzɔdzɔgbalẽ si nye The Star si wotana le Johannesburg, South Africa, me be: “Nuxɔxlɔ̃ ƒewuiviwo be woatsri gbɔdɔdɔ ɖeɖeko makpɔ nyaa gbɔ o. Wokpɔa alesi wodi be woanɔ kple alesi wodi be woawɔ nui ƒe kpɔɖeŋuwo siwo nyɔa gbɔdɔdɔ ɖe wo me gbesiagbe.”\nEdze abe sɔhɛwo ƒe agbenɔnɔ le kpe ɖom numekuku sia dzi ene. Le kpɔɖeŋu me, numekuku aɖe si wowɔ le dukɔ aɖe me ɖee fia be sɔhɛ siwo xɔ tso ƒe 12 va ɖo 17 ƒe akpa etɔ̃lia lɔƒo kpɔ gome le gbɔdɔdɔ me.\nWogblɔ be ame gbɔ dɔdɔ sesẽe nye kuxi gã aɖe le South Africa dukɔa me. Johannesburg ƒe nyadzɔdzɔgbalẽ si nye Citizen ka nya ta be: “Ebɔ eye wònye nusi ɖea fu na nyɔnuwo kple vevietɔ ɖeviwo wu dɔléle bubu ɖesiaɖe le dukɔ sia me.” Nyati ma ke gagblɔ be: “Ðeviwo gbɔ dɔdɔ sesẽe dzi ɖe edzi zi gbɔ zi eve le ɣeyiɣi siawo me . . . Edze abe anye aʋatsodzixɔse si nye be ne amesi ŋu HIV dɔlékui le la dɔ ɖetugbi leaƒe gbɔ sesẽe la akpɔ hayahaya gbɔe wòtsona ene.”\nNulɔdɔ. Wolɔa nu kabakaba ŋutɔ le nuto sia me. South African Medical Journal gblɔ be: “Alesi nulɔdɔ bɔe na be HIV-1 dɔlékui ƒe afɔkudzedze nu sẽ ɖe dzi zi gbɔ zi 2 va ɖo 5.”\nAhedada. Afrika dukɔ geɖe le fu kpem le ahedada ta eye nɔnɔme sia wɔe be AIDS te ŋu le ta kekem. Nusiwo wobuna be wonye nu bɔbɔ le dukɔ deŋgɔwo me la mele dukɔ dahe akpa gãtɔ me o. Elektrik mele nuto gã geɖewo me o eye womekpɔa tsi nyui hã nona o. Lɔrimɔwo mede ame dzi le kɔƒenutowo me o eye mele teƒe aɖewo ya kura o. Nutoa me nɔla geɖe mekpɔa nu nyui ɖuna o, eye kɔdzi ʋɛ aɖewo koe li.\nAIDS hea asitsadɔ kple adzɔnuwɔƒewo ƒe dɔwɔnawo ɖe megbe. Alesi dɔwɔla geɖewo le dɔa lém na be dɔwɔwɔ yi to le tomenukuƒewo. Wo dometɔ aɖewo le ŋugble dem le mɔ̃ siwo woazã le dɔ aɖewo wɔwɔ me ale be woaxɔ ɖe ameawo teƒe ŋu. Wobu akɔnta le ƒe 2000 me be dɔwɔla siwo xɔ AIDS dɔlélea dzi ɖe edzi zi gbɔ zi eve kloe le platinum-kuƒe aɖe, eye dɔwɔla siwo ƒe xexlẽme anɔ 26 le alafa me ye xɔ dɔa.\nNɔnɔme wɔnublanui si AIDS hena vɛ ƒe ɖe enye be, enaa ɖevi gbogbo aɖewo va zua tsyɔ̃eviwo ne wo dzilawo trɔ megbe. Tsɔ kpe ɖe dzilawo ƒe ku kple gakuxiwo ŋu la, ele be ɖevi siawo nakpe akɔ kple vlododo si kpena ɖe AIDS ŋu. Zi geɖe la, nu meva nɔa ƒometɔwo alo nutoa me tɔwo si woatsɔ akpe ɖe wo ŋu o alo womadi be yewoakpe ɖe wo ŋu o. Tsyɔ̃evi geɖewo dzudzɔa sukudede. Wo dometɔ aɖewo trɔna ɖe gbolowɔwɔ ŋu si nana be dɔlélea gakakana ɖe edzi. Ðoɖo le dukɔ geɖe alo habɔbɔ nɔɖokuisi aɖewo si siwo dzi wotona naa kpekpeɖeŋu tsyɔ̃evi siawo.\nManyamanya. Ame gbogbo siwo xɔ HIV dɔlékuia menya be yewoxɔe o. Wo dometɔ geɖe medina be woado yewo akpɔ o le ŋukpe si wòava nye na wo ta. Dukɔ Ƒoƒuawo ƒe HIV/AIDS Ðekawɔɖoɖo (UNAIDS) gblɔ be: “Ate ŋu adzɔ be woate nu amesiwo ŋu wosusu be HIV dɔlékuia le la le atikewɔƒe, le aƒe si me woanɔ kple dɔwɔɖui kpɔkpɔ me, wo xɔlɔ̃wo kple hatiwo agbe wo, eye woagbe nugblẽfexeɖoɖo wɔwɔ na wo, alo be woate dukɔ bubu me yiyi ƒe mɔnukpɔkpɔ wo.” Wowu wo dometɔ aɖewo gɔ̃ hã esi wokpɔ HIV dɔlékuia le wo ŋu.\nDekɔnuwo. Le Afrika dekɔnu geɖewo me la, nyɔnu mekpɔ mɔ abia gbe srɔ̃a ku ɖe nyɔnu bubu gbɔ dede ŋu o, alo mekpɔ mɔ ate srɔ̃nuae o, alo ado nusi woawɔ be woanɔ dedie le gbɔdɔdɔnyawo me ƒe susu ɖa o. Edzena le dekɔnu geɖewo me be womenya nu geɖe tso AIDS ŋu o eye womelɔ̃na ɖe edzi be eli hã o. Le kpɔɖeŋu me, wote ŋu gblɔna be adzewo gbɔe dɔlélea tso, eye wodia kpekpeɖeŋu tso dzotɔwo gbɔ.\nDɔléle gbɔkpɔnuwo ƒe anyimanɔmanɔ. Wozã dɔléle gbɔkpɔnu ʋɛ siwo li wòglo xoxo eye AIDS na wogale wo zãm ɖe edzi wu. Dɔnɔkɔdzi gã eve ka nya ta be HIV dɔlékui le dɔnɔ siwo yewoxɔ ɖe kɔdzi ƒe afã ŋu. Dɔnɔdzikpɔlagã si le kɔ aɖe dzi le KwaZulu-Natal gblɔ be, le dɔnɔdzikpɔƒe ƒe akpa si yele dɔ wɔm le me la, amesiwo mlɔa dɔnɔxɔawo me la gbɔ edzi alafa memama 140. Ɣeaɖewoɣi la, ele na dɔnɔ eve be woamlɔ abati ɖeka dzi, eye etɔ̃lia namlɔ wo gbɔ le anyigba!—South African Medical Journal.\nTogbɔ be nɔnɔmea wɔ nublanui le Afrika alea hã la, nusiwo le edzi yim fia be nɔnɔmea agate ŋu agblẽ ɖe edzi kura wu. Peter Piot si nye UNAIDS dɔdzikpɔlagã gblɔ be: “Dɔvɔ̃a mekpɔ kplɔ mí ɖo afia aɖeke haɖe o.”\nMíekpɔe be wole agbagba dzem le dukɔ aɖewo me be woalé dɔlélea nu. Eye esia nye zi gbãtɔ si Dukɔ Ƒoƒuawo ƒe Sewɔtakpekpe wɔ takpekpe tɔxɛ aɖe ku ɖe HIV/AIDS ŋu le June 2001 me. Ðe agbagba siwo dzem amegbetɔwo le ana woakpɔ dzidzedzea? Ɣekaɣie woava tsi AIDS dɔvɔ̃a ƒe kaka nu?\nAIDS-TIKE SI NYE NEVIRAPINE KPLE EƑE KUXI LE SOUTH AFRICA\nNukae nye nevirapine? Nyadzɔdzɔŋlɔla Nicole Itano gblɔ be enye “atike si wɔa avu kple dɔlékui vɔ̃ɖi aɖewo si wodo kpɔ hekpɔ be ate ŋu aɖiɖi AIDS dɔlékui si [atso vidada me] age ɖe vidzĩa me ƒe ŋusẽ nu va ɖo afã lɔƒo.” Atikewɔƒe aɖe si le Germany tsɔe ɖo eɖokui dzi be yeanɔ atikea ɖom ɖe South Africa femaxee ƒe atɔ̃. Ke hã dziɖuɖua gbe nunanaa xɔxɔ ʋuu va ɖo August 2001. Nuka gbɔe wòtso?\nHIV dɔlékuia xɔla miliɔn 4.7 ye le South Africa, eye xexlẽme sia gbɔ esiwo le xexeame dukɔ bubu ɖesiaɖe me tɔ ŋu. Woka nya ta le February 2002 le The Economist, si nye nyadzɔdzɔgbalẽ si wotana le London, me be South Africa Dukplɔla Thabo Mbeki “meka ɖe nukpɔsusu nyanyɛ si nye be HIV dɔlékui ye hea AIDS dɔlélea vɛ la dzi o,” eye “ele vɔvɔ̃m le nusi AIDS-tikea ate ŋu agblẽ, eƒe nyonyome, kple nenye be AIDS-tikee wònye vavã ŋu. Mede se ɖe wo nu ya o, gake eɖea dzi le South Africa ɖɔktawo ƒo le ezazã me.” Nukatae wotsi dzi ɖe nya sia ŋu vevie alea? Elabena le vidzĩ siwo wodzina le South Africa ƒe sia ƒe dome la, HIV dɔlékuia nɔa wo dometɔ akpe geɖe ŋu, eye ele funɔ alafa memama 25 ŋu.\nLe nukpɔsusu masɔmasɔ siawo ta, wotsɔ nya ɖe dziɖuɖua ŋu le ʋɔnudrɔ̃ƒe be woaƒo nya ɖe enu be wòama nevirapine la. South Africa ƒe Dukplɔsetakpɔʋɔnudrɔ̃ƒea gblɔ eƒe nukpɔsusu le April 2002. Ravi Nessman ƒe nya si wòŋlɔ ɖe nyadzɔdzɔgbalẽ si nyeThe Washington Post me gblɔ be ʋɔnudrɔ̃ƒea tso nya me be “ele be dziɖuɖua nama atikea ɖe atikewɔƒe siwo woate ŋu akpɔ ameawo gbɔ le.” Esi South Africa dziɖuɖua va nɔ atikea mam ɖe teƒe tiatia 18 be wòatsɔ ado alesi eƒe dɔwɔna ava nɔ kpɔ la, dzi va ɖo funɔ siwo katã xɔ HIV dɔlékuia le dukɔa me la ƒo ɖe nyametsotso yeye sia ta.\nDƆLÉKUI DZEAYE SIWO DZEA LÃMENUGBAGBEVI DZI\nNa míalé ŋku ɖe dɔlékui si tsia ŋutilã ƒe avuwɔwɔ kple dɔléle ŋutete nu (HIV) ŋu vie kpɔ. Dzɔdzɔmeŋutinunyala aɖe gblɔ be: “Esi melé ŋku ɖe dɔlékui siawo ŋu to elɛktrɔn nusuekpɔmɔ̃ me ƒe geɖe megbe la, aɖaŋu si dze le nu sue ma gbegbe me si gɔme menya sena bɔbɔe o si wɔa dɔ le ɖoɖonu la gawɔa nuku nam kokoko.”\nDɔlékui le sue wu nugbagbevi sue, eye nugbagbevi sue hã gale sue ŋutɔ wu amegbetɔ ƒe lãmenugbagbevi akpa gãtɔ. Numekugbalẽ aɖe gblɔ be HIV dɔlékuia le sue ale gbegbe be “[HIV dɔlékui] miliɔn 230 ƒe ƒuƒoƒo ate ŋu asɔ kple tɔtɔdzesi si wu nyafɔkpe sia nu.” Dɔlékui mate ŋu adzi ɖe edzi o negbe ɖe wòge ɖe lãmenugbagbevi me heɖu nusiwo le eme dzi hafi.\nNe HIV dɔlékui ge ɖe ame ƒe ŋutilã me la, ele be wòawɔ avu vevie kple nusiwo tsia dɔléle nu. * Ʋumenugbagbeviɣi siwo nye taʋliha la tsoa ƒutomemi la me. Lymphocyte (nugbagbevi si wɔa avu kple dɔlékui) ƒomevi evee le ʋumenugbagbeviɣiawo me si woyɔna be T cells kple B cells. Woyɔa ʋumenugbagbeviɣi bubu aɖewo be phagocytes, alo “lãmenugbagbeviɖulawo.”\nDɔ vovovowoe T cells ƒe hatsotsowo wɔna. Esiwo woyɔna be kpeɖeŋutɔ na T cells wɔa akpa vevi aɖe le aʋawɔwɔ me. Kpeɖeŋutɔ na T cells ƒe hatsotsoa dea dzesi nugblẽla siwo ge ɖe lãme na ame eye woɖea gbe be woawɔ lãmenugbagbevi siwo awɔ avu kple futɔa ahatsrɔ̃e ɖa. Kpeɖeŋutɔ na T cells hatsotsoa koŋue HIV dɔlékuia tɔa ŋkui le eƒe amedzidzedzea me. Esiwo nye nutsrɔ̃la na T cells hatsotsoa tsona ɖe gbeɖeɖe si woxɔ dzi tsrɔ̃a lãmenugbagbevi siwo dzi dɔlékuiawo dze. Lãmenugbagbevi siwo nye B cells wɔa dɔlékuiwunuwo.\nWobua HIV dɔlékuiwo be wonye dɔlékui siwo trɔa domenyiŋusẽfianuwo ƒe nyatakakawo. HIV ƒe nɔnɔmetata le abe domenyiŋusẽfianu ƒe nyatakakatsɔlawo (RNA [ribonucleic acid]) tɔ ene, ke menye abe domenyiŋusẽfianu (DNA [deoxyribonucleic acid]) tɔ ene o. Wobu HIV dɔlékui siwo trɔa domenyiŋusẽ ƒe nyatakaka de hatsotso siwo gblẽa nu blewu la dome le esi wòxɔa ɣeyiɣi geɖe hafi dɔlélea ŋu dzesiwo va dzena ta.\nNe HIV dɔlékui nya ge ɖe lãmenugbagbevi aɖe me ko la, ete ŋu zãa lãmenugbagbevi ma ƒe dɔwɔŋutete tsɔ kpɔa eya ŋutɔ ƒe taɖodzinuwo gbɔ. ‘Etrɔa’ dɔmenyiŋusẽfianua ƒe ‘nyatakakawo’ ale be wòate ŋu awɔ HIV dɔlékui gbogbo aɖewo. Gake hafi HIV dɔlékuia nate ŋu awɔ esia la, ele be “wòado gbe” bubu. Ele be wòatrɔ eya ŋutɔ ƒe nyatakaka si wòtsɔ ɖe asi vɛ la wòanɔ abe ame ŋutɔ ƒe domenyiŋusẽfianu gbɔe wòtso ene ale be lãmenugbagbevi si dzi wòdze nate ŋu asusui nenema. Be esia nanya wɔ la, HIV dɔlékuia zãa lãmetsi aɖe si tsɔa nyatakaka yina na lãmenugbagbevia. Ne eto lãmenugbagbevia dzi gblɔ nɛ be wòawɔ HIV dɔlékui yeye akpe nanewo vɔ megbe la, lãmenugbagbevia ŋutɔ va kuna. Dɔlékui yeye siawo dona le lãmenugbagbevi sia me va gblẽa nu le lãmenugbagbevi bubuwo ŋu.\nNe kpeɖeŋutɔ T cells hatsotsoa ƒe agbɔsɔsɔ dzi nya ɖe kpɔtɔ wòɖe dzesi ko la, nugblẽla bubuwo ate ŋu akpɔ ŋusẽ ɖe ŋutilã la dzi bɔbɔe. Ŋutilã la va ɖea mɔ ɖe dɔléle ƒomevi ɖesiaɖe ŋu. Fifia la, dɔlékuia tsina ɖe amesi xɔe la ŋu nyuie wòzua AIDS blibo. HIV dɔlékuia kpɔ dzidzedze keŋkeŋ azɔ le nu gbegblẽ le ame ƒe dɔlélenutsiŋutetea ŋu me.\nEsia nye emeɖeɖe le mɔ bɔbɔetɔ nu. Ele be wòanɔ susu me na mí be nu geɖe gali si numekulawo menya le dɔlélenutsiŋutete kple alesi HIV dɔlékuia ƒe dɔwɔnawo le ŋu haɖe o.\nƑe blave kloe enye sia la, dɔlékui sue sia na atikewɔla numekula gã siwo le xexeame godoo tsɔ woƒe susu kple ŋutete ɖesiaɖe vu ɖe eŋu blibo, si na wogblẽ ga geɖe. Esia va na wote ŋu nya nu geɖe tso HIV dɔlékuia ŋu. Amekola Ðk. Sherwin B. Nuland gblɔ ƒe aɖewo enye si va yi be: “Nyatakaka siwo nu woƒo ƒu . . . ku ɖe dɔlékui si tsia ŋutilã ƒe avuwɔŋusẽ nu tsɔ kpe ɖe dzadzraɖo si wowɔ be woakpe akɔ kplii ŋu la wɔ nuku ale gbegbe.”\nKe hã AIDS ƒe nugbegblẽa le edzi yim vɔ̃ɖitɔe.\n^ mm. 26 Kpɔ February 8, 2001 ƒe Nyɔ!, Eŋlisigbe me tɔ, ƒe axa 13-15.\nHIV dɔlékuia dze ʋumenugbagbevi siwo wɔa avu kple dɔlékui dzi eye wòtrɔa woƒe nyatakakawo be wòawɔ HIV dɔlékuiwo\nSɔhɛ akpe geɖe le agbe nɔm ɖe Biblia ƒe dzidzenuwo nu\nƉoe Ɖe Amewo Ɖoe Ɖe Amewo AIDS Kaka ɖe Afrika\ng02 11/8 axa 4-8\n“Dɔvɔ̃ Si Le Nu Gblẽm Wu Ðesiaɖe le Amegbetɔ ƒe Ŋutinya Me”\nÐe Woava Tsi AIDS Nua? Ne Nenemae la, Aleke?\nAlesi Míewɔ Si le Tomeba Xɔdzo Dziŋɔ aɖe Nu!\nÐe Mehiã Asitelefon Ŋutɔŋutɔa?\nÐe Mɔkpɔkpɔ na Ŋutifafa Le Bubuma?\nSubɔsubɔhawo Kpe Ta le Assisi be Woadi Ŋutifafa\nAmekae Ahe Ŋutifafa Mavɔ Vɛ?\nÐe Mawu Aŋe Aɖaba Aƒu Míaƒe Gbɔdzɔgbɔdzɔwo Dzia?\nGododo Wɔnuku Aɖe Le Ƒe 30 Megbe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! November 8, 2002\nƉoe Ɖe Amewo Ɖoe Ɖe Amewo NYƆ! November 8, 2002\nNYƆ! November 8, 2002


Xabakuk 2 - Holy Bible [Ewe Bible 1913] - (Xab 2)\nMayi nye dzɔƒe, eye matsi tre ɖe xɔta, ne matsa ŋu akpɔ nya, si wòle gbɔgblɔ ge nam, kple nya, si tsɔ ge wòala aɖo nye nyahehe ŋu nam\nTete Yehowa ɖo ŋu nam gblɔ bena: Ŋlɔ ŋutega la ɖi, eye naɖee ɖe kpe dzi, be wòanya xlẽ bɔbɔe.\nKpɔ ɖa, eƒe luʋɔ vu gblotoo, eye meto mɔ ɖeka le eme o; ke ame dzɔdzɔe ya anɔ agbe to eƒe xɔse me.\nWein la, ameflulae, ŋutsu adegbeƒola manɔ anyi aɖe dzi ɖi akpɔ o, eyama keeƒé nu abe tsieƒe ene, eye nu meɖia ƒo na o abe sãɖagatsi ene, eƒo dukɔwo katã nu ƒu ɖe eɖokui gbɔ, eye wòlɔ anyigba ɖzi dukɔwo katã li kɔe ɖe eɖokui gbɔ.\nƉe amesiawo katã mado hamelo ɖe eŋu, woasi ahama, eye woado lo ɖe eŋu agblɔ hena: „Baba na amesi ƒo nu geɖe ƒu, hafi menye etɔ o, eye wòtsɔ awɔbanu do agba na eɖokui la“ oa? Ɣekaɣi wòanɔ anyi ase ɖo?\nƉe wò fetɔwo matso kpoyi, amesiwo axaxa wò ɖo la, nanyɔ, eye woahe wò oa?\nElabena esi nèha dukɔ geɖewo la, eyata dukɔwo ƒe susɔeawo katã aha wò le ameʋu, si nèka ɖe anyi, kple ŋuta, si nèsẽ le anyigba kple ɖu la kpakple emenɔlawo katã ŋu la ta.\nBaba na amesi tafaa ame na eƒe aƒe, ne wòawɔ atɔ ɖe dziƒo ʋĩ, be wòasi le dzɔgbevɔ̃e nu la!\nEɖo ŋukpe ɖe ta me ɖe wò aƒe ŋu, esi nèbe, yeatsrɔ̃ dukɔ geɖewo, eye nègblẽ wò agbe dome.\nElabena kpewo axlɔ̃ le gli me, eye daɖedziwo aɖo ŋu na wo le xɔtiwo me.\nBaba na amesi tsɔ ʋu tso dui, eye wòtsɔ nu vɔ̃ɖi wɔwɔ tu mɔ̃e!\nKpɔ ɖa, ɖe menye Yehowa Zebaot gbɔ wòtso be, dukɔwo nadze agbagba bena dzo, eye anyigba dzi dukɔwo naku kutri yakatsyɔ oa?\nElabena sidzedze Yehowa ƒe ŋutikɔkɔe ayɔ anyigba dzi taŋ, abe alesi tsi yɔ atsiaƒui ene.\nBaba na amesi na nu ehavi wòno, eye wòku dziku nɛ wono mu, be yeakpɔ eƒe ama!\nŊukpe aɖi ƒo na wò, eye menye bubu o; wò hã noe, ne naɖe ama, Yehowa ƒe nuɖusi lé kplu la wòva ɖo gbɔwò, eye, wò bubu aɖi gbɔ.\nElabena ŋuta, si wosẽ le Libanon ŋu la, ava ddiwò, eye lã, siwo wotsrɔ̃ la, aɖo ŋɔdzi na wò le ameʋu, si nekɔ ɖe anyi, kple ŋuta, si nèsẽ le anyigba kple du la kpakple emenɔlawo katã ŋu la ta.\nViɖe ka nye aklama kpakpɛ be, ekpala kpae, eye viɖe ka nye legba kɔkɔ kple alakpanufiala be, legbamela le dzi ɖom ɖe eƒe legba ŋu, esi wòwɔ legba maƒonuwo?\nBaba na amesi lé gbɔgblɔm na ati be: Nyɔ! eye na kpe maƒonu be: Fɔ! Ɖe wòate ŋu afia nu amea? Kpɔ ɖa, sika kple klosalo wotsɔ fa ɖe eŋu, eye gbɔgbɔ ku ɖeka hã mele eme o.\nKe Yehowa le eƒe gbedoxɔ kɔkɔe la me; anyigba blibo la nezi ɖoɖoe le eŋku me.\nXabakuk 1 / Xab 1\nXabakuk 2 / Xab 2\nXabakuk 3 / Xab 3


Yesu Ahe Paradiso Vɛ Ahawu Eƒe Dɔ La Nu | Yesu Ƒe Agbemeŋutinya\n1 KORINTOTƆWO 15:24-28\nNU SI AVA DZƆ ÐE ALẼAWO KPLE GBƆ̃AWO DZI\nAME GEÐE AKPƆ DZIDZƆ LE PARADISO ME LE ANYIGBA DZI\nYESU NYE MƆ LA, NYATEƑE LA KPLE AGBE LA VAVÃ\nLe Yesu ƒe nyɔnyrɔxɔxɔ megbe teti ko la, edze ŋgɔ futɔ aɖe si ɖoe kplikpaa be yeana wòado kpo nu hafi wòadze eƒe subɔsubɔdɔa gɔme gɔ̃ hã. Ɛ̃, Abosam dze agbagba enuenu be yeate Yesu kpɔ. Emegbe Yesu gblɔ tso vɔ̃ɖitɔ ma ŋu be: “Xexea dzi ɖula la gbɔna, eye mekpɔ ŋusẽ aɖeke ɖe dzinye o.”—Yohanes 14:30.\nLe ŋutega me la, apostolo Yohanes kpɔ nu si ava dzɔ ɖe “ʋɔ driba gã, si nye da xoxo la, si woyɔna be Abosam kple Satana” la dzi. Woatsɔ amegbetɔwo ƒe futɔ vɔ̃ɖi ma aƒu gbe tso dziƒo, ‘eye dzi akui vevie, elabena enyae be ɣeyiɣi vi aɖe koe susɔ na ye.’ (Nyaɖeɖefia 12:9, 12) Kristotɔwo ka ɖe edzi be ‘ɣeyiɣi vi si susɔ’ la mee yewole, eye eteƒe madidi o woatsɔ “ʋɔ driba, si nye da xoxo la,” ade aʋli me, eye wòanɔ dɔ mawɔmawɔ ƒe nɔnɔme me le ƒe 1,000 si me Yesu anɔ dzi ɖum le Mawu Fiaɖuƒea me la me.—Nyaɖeɖefia 20:1, 2.\nNu kae adzɔ le anyigba, si nye míaƒe aƒe la dzi, le ɣeyiɣi ma me? Ame kawoe anɔ anyigba dzi, eye aleke nɔnɔmeawo anɔ? Yesu ŋutɔ ɖo nya siawo ŋu. Le lo si wòdo ku ɖe alẽawo kple gbɔ̃awo ŋu me la, egblɔ ale si etsɔme ava nɔ na ame dzɔdzɔe siwo le abe alẽwo, siwo wɔa nu aduadu kple Yesu nɔviwo hewɔa nyui na wo la. Ena nu si ava dzɔ ɖe ame siwo mewɔa nu nyui mawo o, siwo le abe gbɔ̃wo ene dzi la hã me kɔ. Yesu gblɔ be: “Ame siawo [gbɔ̃awo] ayi ɖe tsɔtsrɔ̃ mavɔ me, ke ame dzɔdzɔewo [alẽawo] ya ayi ɖe agbe mavɔ me.”—Mateo 25:46.\nEsia kpe ɖe mía ŋu míese nya si Yesu gblɔ na nu vlo wɔla si woklã ɖe atia ŋu le exa la gɔme. Menye teƒeɖoɖo si ƒe ŋugbe Yesu do na eƒe apostolo wɔnuteƒeawo, si nye be woanɔ Dziƒofiaɖuƒea me la kee wòdo na ŋutsu sia o. Ke boŋ Yesu do ŋugbe na nu vlo wɔla si trɔ dzi me la be: “Vavã mele egblɔm na wò egbea be, ànɔ Paradiso me kplim.” (Luka 23:43) Esia fia be mɔnukpɔkpɔ asu ŋutsu ma si be wòanɔ Paradiso, si le abe abɔ dzeani ene la me. Eya ta eme kɔ ƒãa be ame siwo le abe alẽwo ene egbea siwo ayi ɖe “agbe mavɔ me” la hã anɔ Paradiso ma me.\nEsia wɔ ɖeka kple nya siwo apostolo Yohanes gblɔ tsɔ ɖɔ ale si nɔnɔmeawo anɔ le anyigba dzi ɣemaɣi. Egblɔ be: “Mawu ƒe agbadɔ la le amegbetɔwo gbɔ, eye wòanɔ anyi kpli wo, eye woanye eƒe dukɔ. Eye Mawu ŋutɔ anɔ anyi kpli wo. Eye atutu aɖatsi sia aɖatsi ɖa le woƒe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4.\nHafi nu vlo wɔlaa nate ŋu anɔ agbe le Paradiso me la, ele be woafɔe ɖe tsitre. Eye menye eya koe woafɔ ɖe tsitre o. Yesu na esia me kɔ esi wògblɔ be: “Gaƒoƒo la gbɔna, esime ame siwo katã le ŋkuɖodziyɔdowo me la ase eƒe gbe, eye woado go, ame siwo wɔ nu nyuiwo la, hena agbe ƒe tsitretsitsi, eye ame siwo wɔ nu vlowo la, hena ʋɔnudɔdrɔ̃ ƒe tsitretsitsi.”—Yohanes 5:28, 29.\nKe apostolo wɔnuteƒeawo kple ame ʋɛ bubu siwo anɔ dziƒo kple Yesu ya ɖe? Biblia gblɔ be: “Woanye Mawu kple Kristo ƒe nunɔlawo, eye woaɖu fia kplii ƒe akpe ɖeka.” (Nyaɖeɖefia 20:6) Ame siawo siwo ava ɖu fia kple Kristo la nye ŋutsu kple nyɔnu siwo nɔ agbe le anyigba dzi kpɔ. Eya ta ɖikeke mele eme o be dziɖula mawo ase veve ɖe ame siwo le anyigba dzi la nu ahase nu gɔme na wo.—Nyaɖeɖefia 5:10.\nYesu ana eƒe tafevɔsaa naɖe vi na amegbetɔ siwo le anyigba dzi, eye wòaɖe wo tso nu vɔ̃ ƒe fiƒode si dome wonyi la me. Eya kple eƒe hatidziɖulawo ana amegbetɔƒomea nade blibo. Ɛ̃, amegbetɔwo ase vivi na agbea abe ale si Mawu ɖoe tso gɔmedzedzea me esi wògblɔ na Adam kple Xawa be woadzi ayɔ anyigba dzi la ene. Ku si do tso Adam ƒe nu vɔ̃a me la gɔ̃ hã maganɔ anyi o!\nEya ta Yesu awɔ dɔ siwo katã Yehowa de esi la ade goe. Le Yesu ƒe Ƒe Akpe Ðeka Dziɖuɖua ƒe nuwuwu la, atsɔ Fiaɖuƒea kple amegbetɔƒomea si de blibo la ade Fofoa si. Apostolo Paulo ŋlɔ tso Yesu ƒe ɖokuibɔbɔnuwɔna ɖedzesi sia ŋu be: “Ne wotsɔ nuwo katã de ete vɔ la, ekema Vi la ŋutɔ hã atsɔ eɖokui ade Ame si tsɔ nuwo katã de ete la te, ale be Mawu nanye nuwo katã na ame sia ame.”—1 Korintotɔwo 15:28.\nEme kɔ ƒãa be Yesu wɔa akpa vevi aɖe be Mawu ƒe tameɖoɖo wɔnukuwo nava eme. Eye ne tameɖoɖo mawo yi edzi le eme vam yi ɖe mavɔmavɔ me la, awɔ nu wòasɔ kple nya si wògblɔ tso eɖokui ŋu la be: “Nyee nye mɔ la kple nyateƒe la kpakple agbe la.”—Yohanes 14:6.\nNu kae ava dzɔ ɖe amegbetɔwo ƒe futɔ gãtɔ si nye Abosam dzi?\nAme kawoe akpɔ dzidzɔ le Paradiso me, eye aleke nɔnɔmeawo anɔ ɣemaɣi?\nKaka ƒe akpe ɖeka la nawu enu la, nu kawoe Yesu awɔ, eye nu kae wòawɔ le esia megbe?


Fiaɖuƒea Ƒe Kpekpeɖeŋunaɖoɖowo—Tadeaguƒewo Tutu Kple Kpekpeɖeŋunana Le Hiãɣi | Mawu Fiaɖuƒe\nMiame: Kpekpeɖeŋununana siwo Switzerland nɔviwo ɖo ɖe Germany, le ƒe 1946 me; Ðusime: Wogbugbɔ le Fiaɖuƒe Akpata aɖe tum le Japan le tsunami aɖe megbe, le ƒe 2011 me\nFiaɖuƒea Ƒe Kpekpeɖeŋunaɖoɖowo—Tadeaguƒewo Tutu Kple Kpekpeɖeŋunana Le Hiãɣi\nWÒE ma ge ɖe miaƒe Fiaɖuƒe Akpata me, gake mègakpɔ teƒea dze sii o, elabena wole ezãm be wòanye afi si woana kpekpeɖeŋu ame siwo dzi dzɔdzɔmefɔku dzɔ ɖo la hena ɣeyiɣi aɖe. Èkpɔa dzidzɔ ɖe teƒe sia ŋu ɣesiaɣi si nèva afi ma. Ðewohĩ ètsɔa dzidzɔ ɖoa ŋku ale si nèkpe asi ɖe etutu ŋu ƒe aɖewoe nye esia la gɔ̃ hã dzi. Gake fifia, ègakpɔ dzidzɔ ɖe teƒea ŋu ɖe edzi. Esi ahom kple tsi gã aɖe gblẽ nu le miaƒe nutoa me ta la, alɔdzedɔwɔƒea wɔ kpekpeɖeŋunaɖoɖo enumake be woana nuɖuɖu, nudodo, tsinono, kple nu bubuwo ame siwo ŋu afɔkua gblẽ nu le. Woɖo kpekpeɖeŋununanawo ɖe ɖoɖo nyui nu le Fiaɖuƒe Akpataa me. Nɔviŋutsu kple nɔvinyɔnu geɖewo le zi nyem va teƒea eye wole woƒe nuhiahiã veviwo gbɔ kpɔm na wo, si wɔe be ɖeko wo dometɔ geɖe le dzidzɔvi fam.\nYesu gblɔe ɖi be nu vevitɔ si woatsɔ ade dzesi ye yomedzelawoe nye lɔlɔ̃ si anɔ wo dome. (Yoh. 13:34, 35) Le akpa adelia sia me la, míadzro ale si Yehowa Ðasefowo to woƒe xɔtudɔwo kple kpekpeɖeŋu siwo wonana ne afɔkuwo dzɔ la dzi le Kristotɔwo ƒe lɔlɔ̃ ɖem fiae me. Lɔlɔ̃ɖeɖefia siawo katã nye kpeɖodzi sẽŋu be Yesu ƒe Fiaɖuƒedziɖuɖua teviwoe míenye vavã.\nAfi kae wokpɔa gaa tsoe? Aleke wozãnɛ?\nMíaƒe tadedeaguƒewo dea bubu Mawu ŋu, gake Mawu dea asixɔxɔ nu bubu aɖe kura ŋu wu tadeaguƒeawo.\nKpekpeɖeŋunana Ƒe Subɔsubɔdɔ La\nAleke míewɔ nya be kpekpeɖeŋunadɔa hã nye subɔsubɔdɔ kɔkɔe si míewɔna na Yehowa la ƒe akpa aɖe?


4 Mose 18:21\nEye metsɔ nuwo katã ƒe ewoliawo ɖeka na Lewi-viwo, bena wòanye wo tɔ le Israel, ɖe woƒe ɖɔ, si wole wɔwɔm le Mawu ƒe agbadɔ ŋu la ta.\n4 Mose 18:26\nGblɔ na Lewitɔwo be: Ne miexɔ nuwo ƒe ewoliawo ɖeka, si mexɔ le Israel-viwo si na mi, be wòanye miaƒe domenyinu le wo si la, ekema miɖe ewoliawo ɖeka le eŋu na Yehowa\nhafi amesi nye Yudatɔ le ɣaɣla me la, eya boŋ enye Yudatɔ, eye dzimeʋatsotso le gbɔgbɔ me, menye le agbalẽŋlɔdzesi nu o la, eyae nye aʋatsotso; amesi ƒe kafukafu metso amewo gbɔ o, ke tso Mawu gbɔ boŋ.\n2 Kronika 31:4-5\n Eye wòde se na ameha, si nye Yerusalemtɔwo, bena woana nunɔlawo kple Lewi-viwo ƒe gome wo, ne woalé ŋku ɖe Yehowa ƒe se la ŋu koŋ. Esi nya sia ɖi wose la, Israel-viwo na bli, wein, ami kple anyitsi kpakple agblemenuwo katã ƒe ŋgɔgbetɔwo, wona nuwo katã ƒe ewoliawo taŋtaŋ.\n5 Mose 12:5-6\n ke boŋ teƒe, si Yehowa, mia Mawu, atia tso miaƒe towo dome, bena yeƒe ŋkɔ nanɔ alima la, teƒe ma yome mɔ miadi, eye afima miayi; afima miatsɔ miaƒe numevɔsawo kple akpedavɔsawo, miaƒe nuwo ƒe ewolia kple adzɔ, si miaƒe asiwò na, miaƒe adzɔgbeɖe-nunanawo kple nusiwo miena le mia ɖokui si, kpakple nyiwo kple alẽwo ƒe ŋgɔgbeawo ayii.\n1 Mose 14:19-20\n Eye wòyrae gblɔ bena Mawu dziƒoʋitɔ, si wɔ dziƒo kple anyigba, nayra Abram! Eye woakafu Mawu dziƒoʋĩtɔ, si tso wò futɔwo ɖe asi na wò la! Tete Abram tso nuawo katã ƒe ewolia ne.\n1 Mose 28:20-22\n Eye Yakob ɖe adzɔgbe gblɔ bena: Ne Mawu anɔ anyi kplim, eye wòakpɔ dzinye le mɔ, si dzi mele la dzi, eye wòana abolom maɖu kple awum mado, eye wòana maganɔ ava fofonye ƒe me dedie la, ekema Yehowa anye nye Mawu. Eye kpe sia, si meɖo dzesikpee la, anye Mawu ƒe aƒe, eye matsɔ nusianu, si nanam la ƒe ewolia na wò kokoko.\n Eye mi nunɔlawo kple Lewi-viwo kpakple dukɔ la míedzidze nu ɖe nakenana dzi, be woatsɔe ava mía Mawu ƒe ate la me ƒe sia le le aƒekɔwo nu le ɣeyiɣi ɖoɖo la dzi, ne woatsɔ ado dzoe ɖe Yehowa, mía Mawu ƒe vɔsamlekpui la dzi, abe alesi woŋlɔe de se la me ene Woatsɔ agblemenu gbãlɔwo kple ati vovovowo ƒe tsetse ɖesiaɖe ava Yehowa ƒe aƒe la me le sia ƒe. Woatsɔ mía viŋutsuwo kple míaƒe lãwo ƒe ŋgɔgbeviwo kpakple míaƒe nyiwo kple alẽwo ƒe ŋgɔgbeviwo ava mía Mawu ƒe aƒe la me na nunɔla, siwo le subɔsubɔdɔ wɔm le mía Mawu ƒe aƒe la me, abe alesi woŋlɔe ɖe se la me ene.\n3 Mose 27:30-34\n Anyigba dzi nuwo katã ƒe mamã ewoliawo ɖeka nye Yehowa to, eɖanye agblemenuwo alo kutsetsewo o, nu kɔkɔewo wonye na Yehowa. Ke ne amea ɖe be, yeaxe fe ɖe eƒe nuwo ƒe mamã ewoliawo ɖeka ta la, ekema woatso home la ƒe mamã atɔ̃liawo ɖeka aƒu edzi. Lã, siwo katã lãkplɔvi xlẽna kple eƒe ati la, dometɔ ewoliawo ŋu ko na Yehowa, eɖanye nyi alo ale o. Womadzro eme be, lã la nyo loo alo menyo o, eye womada lu hã o Ke ne woɖo lii la, ekema esi wotso ɖo lii kple esi woɖo lii la, wole kɔkɔe, eye womaxɔ wo kple ga o. Esiawo nye se, siwo Yehowa gblɔ na Mose le Sinai-to la dzi, be woade na Israel-viwo.\n Ke azɔ la se la manɔmee woɖe Mawu ƒe dzɔdzɔenyenye hefiã, esi ŋuti se la kple nyagblɔɖilawo ɖi ɖase le, esi nye Mawu ƒe dzɔdzɔenyenye, si toa Yesu Kristo dzixɔxɔse me vana na amesiwo katã xɔna sena la. Elabena vovototoa ɖeke meli o; elabena wo katã wɔ nuvɔ̃, eye Mawu ƒe ŋutikɔkɔe hiã wo tim, eye wotso afia na wo faa le eƒe amenuveve me to fexexeɖeta, si nye Kristo Yesu ta la me, amesi Mawu ɖe avulénu to xɔse me le eƒe ʋu la me, bene yeaɖe eƒe dzɔdzɔenyenye afia, le esi wòŋe aɖaba ƒu nuvɔ̃, siwo wowɔ tsã la dzi, le esime Mawu ɖo dzi la ŋuti, bena yeaɖe eƒe dzɔdzɔenyenye afia le ɣeyiɣi sia me, bene eya nanye dzɔdzɔetɔ kple amesi tsoa afia na amesi si Yesu dzixɔse le. Azɔ la, afika adegbeƒoƒo le mahã? Woɖee ɖe aga. To se ka ƒomevi mea? Ɖe dɔwɔwɔwo toe loo? Gbeɖe! Hafi to xɔse ƒe se la me boŋ. Eyata míebuna bena, wotsoa afia na ame to xɔse me, se la ƒe dɔwɔwɔwo manɔmee. Alo ɖe Mawu nye Yudatɔwo ɖeɖeko tɔ, eye menye trɔ̃subɔlawo to hã oa? Ẽ, trɔ̃subɔlawo to hã wònye: elabena Mawu ɖekae nye amesi tso afia na aʋatsotsotɔwo tso xɔse me kple aʋamatsomatsotɔwo tso xɔse me. Ekem ɖe mietsɔ xɔse la tu se la mahã? Gbeɖe! Ke mietsɔ se la tu tsitre boŋ.


Zakariya Ƒe Ŋutega Adelia Kple Adrelia—Ale Si Woka Wò | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Mitrɔ ɖe ŋunye, . . . ekema nye hã matrɔ ɖe mia ŋu.”—ZAK. 1:3.\nHADZIDZI: 89, 86\nAleke Yehowa bua fififi ɖe sia ɖe ƒomevi?\nAleke míate ŋu awɔ ɖe adzɔgbe si míeɖe na Mawu la dzi “gbe sia gbe”?\nAkpa kae míate ŋu awɔ be vɔ̃ɖinyenye naganɔ Yehowa ƒe aƒea me o?\n1-3. (a) Nɔnɔme ka mee Yehowa ƒe amewo nɔ esime Zakariya dze eƒe nyagblɔɖidɔa gɔme? (b) Nu ka tae Yehowa gblɔ na eƒe amewo be ‘woatrɔ ɖe ye ŋu’?\nAGBALẼ xatsaxatsa aɖe le dzodzom le yame, wotu nu ɖe nyɔnu aɖe nu le nugo aɖe me, eye nyɔnu eve siwo to aʋala abe damixewo ƒe aʋalawo ene la le dzodzom le yame—woƒo nu tso nu wɔdɔɖeamedzi siawo ŋu le Zakariya ƒe agbalẽa me. (Zak. 5:1, 7-9) Nu ka tae Yehowa ɖe ŋutega wɔmoyaa siawo fia eƒe nyagblɔɖilaa? Nɔnɔme ka mee Israel-viwo nɔ ɣemaɣi? Aleke Zakariya ƒe nuŋlɔɖi siwo ku ɖe ŋutega siawo ŋu la ka wòe?\n2 Le ƒe 537 Do Ŋgɔ Na Yesu (D.Y.) me la, Yehowa ƒe amewo kpɔ dzidzɔ ale gbegbe. Esi wonɔ aboyo me ƒe 70 le Babilon megbe la, wona ablɔɖe wo azɔ. Dzidzɔ si gbegbe wokpɔ la na wotso ɖe dɔ ŋu be yewoagbugbɔ aɖo subɔsubɔ vavãtɔ anyi le Yerusalem. Le ƒe 536 D.Y. me la, woɖo gbedoxɔa gɔme anyi. Ɣemaɣi la, dukɔ la kpɔ dzidzɔ ale gbegbe be wonɔ “ɣli dom sesĩe, eye woƒe gbe de didiƒe ke.” (Ezra 3:10-13) Ke hã, eteƒe medidi o, futɔwo tsi tsitre ɖe woƒe xɔtudɔa ŋu. Esi esia he kuxi kple nɔnɔme sesẽwo va dukɔa dzi ta la, dzi ɖe le wo ƒo, wodzudzɔ gbedoxɔa tutu, eye wova trɔ susu ɖe woawo ŋutɔwo ƒe aƒewo kple agblewo ŋu. Ƒe wuiade megbe la, Yehowa ƒe gbedoxɔa gakpɔtɔ tsi akpo dzi kokoko. Ehiã be woaɖo ŋku edzi na Mawu ƒe amewo be ele be woatrɔ ɖe Yehowa ŋu, ke menye be woatsɔ woawo ŋutɔwo ƒe nuwo didi aɖo nɔƒe gbãtɔ o. Yehowa di be woatrɔ ava ye gbɔ eye woasubɔ ye kple dzi blibo vɔvɔ̃manɔmee, abe ale si wowɔnɛ tsã ene.\n3 Eya ta, Mawu dɔ eƒe nyagblɔɖila Zakariya ɖe eƒe amewo le ƒe 520 D.Y. me be wòaɖo ŋku taɖodzinu si koŋ tae wona ablɔɖe wo tso Babilontɔwo si me la dzi na wo. Zakariya ƒe ŋkɔa gɔmee nye “Yehowa Ðo Ŋku Edzi,” eye esia anya he woƒe susu yi nyateƒenya vevi aɖe dzi. Togbɔ be woŋlɔ xɔxɔdɔ siwo Yehowa Mawu wɔ na wo la be hã, Mawu ya gakpɔtɔ ɖoa ŋku eƒe amewo dzi kokoko. (Xlẽ Zakariya 1:3, 4.) Eɖo ŋku edzi na wo lɔlɔ̃tɔe be yeakpe ɖe wo ŋu woagbugbɔ aɖo subɔsubɔ dzadzɛa anyi, gake exlɔ̃ nu wo vevie hã be ne wosubɔ ye kple dzi afãafã la, woƒe nu madze ye ŋu o. Na míakpɔ ale si Yehowa to ŋutega adelia kple adrelia siwo wòɖe fia Zakariya dzi de dzo wo me ɖe dɔa ŋu ɖa. Azɔ hã, míakpɔ nu siwo míate ŋu asrɔ̃ tso esia me egbea.\nƲƆNUDRƆ̃NYA SI MAWU GBLƆ ÐE FIAFITƆWO ŊU\n4. Nu kae Zakariya kpɔ le ŋutega adelia me, eye nu ka tae wòɖe dzesi be woŋlɔ nu ɖe agbalẽ xatsaxatsaa me kple egodo siaa? (Kpɔ nɔnɔmetata siwo dze le nyati sia ƒe gɔmedzedze ƒe gbãtɔ.)\n4 Zakariya ƒe agbalẽa ƒe ta 5 lia dze egɔme kple ŋutega wɔmoyaa aɖe. (Xlẽ Zakariya 5:1, 2.) Zakariya kpɔ agbalẽ xatsaxatsa aɖe si didi abe meta 9 ene eye wòkeke meta 4 kple afã la wòle dzodzom le yame! Agbalẽ xatsaxatsaa le keke ɖi hena xexlẽ. Ʋɔnudrɔ̃gbedeasi aɖe le eme kple egodo siaa. (Zak. 5:3) Zi geɖe la, agbalẽ xatsaxatsa ƒe axa emetɔ me koe woŋlɔa nu ɖo, eya ta edze ƒãa be gbedeasi vevi aɖe si nye ŋkubiãnya ye le agbalẽ sia me.\nMele be Kristotɔ nafi fi le mɔ aɖeke nu o (Kpɔ memama 5-7)\n5, 6. Aleke Yehowa bua fififi ɖe sia ɖe ƒomevi?\n5 Xlẽ Zakariya 5:3, 4. Togbɔ be amegbetɔwo katã abu akɔnta na Yehowa hã, agba si lolo wu la le eƒe ame siwo ŋu eƒe ŋkɔ le la dzi. Ame siwo lɔ̃ Mawu la nyae be fififi ɖe sia ɖe ƒomevi ‘ado vlo yewoƒe Mawu ƒe ŋkɔ.’ (Lod. 30:8, 9) Ne ame aɖe fi fi eye wòdze abe gɔmesese le eŋu be wòafi fi le nɔnɔme ma me ene gɔ̃ hã la, efia be eya ŋutɔ ƒe dzodzrowo le vevie nɛ wu Mawu ƒe lɔlɔ̃nu wɔwɔ, eye ŋutilãmenuwo le vevie nɛ wu nu bubuwo. Efia be ebu Mawu ƒe se la nu tsɛe, eye mede bubu Yehowa kple Eƒe ŋkɔa ŋu o.\n6 Ède dzesii be wogblɔ le Zakariya 5:3, 4 be ‘fiƒode age ɖe fiafitɔ ƒe aƒe me eye wòanɔ aƒe ma me ahagbã aƒea’? Ʋɔtru kple gameti siwo le ame ƒe aƒe ŋu mate ŋu axe mɔ ɖe Yehowa ƒe ʋɔnudɔdrɔ̃ nu be wòagava edzi o. Eya ta, Yehowa ate ŋu aʋu go nu gbegblẽ wɔwɔ ɣaɣla ɖe sia ɖe si le eƒe amewo dome eye wòadrɔ̃ ʋɔnu nu gbegblẽ wɔlaa. Ne ame aɖe te ŋu ɣla eƒe fififi ɖe setɔwo, dɔtɔwo, hamemetsitsiwo, alo dzilawo gɔ̃ hã la, mate ŋu aɣlae ɖe Mawu, ame si na wòdze ƒãa be yeaklo nu le fififi ɖe sia ɖe dzi godoo, la o. (Heb. 4:13) Aleke gbegbe wòdzɔa dzi na míi ye nye esi be míele ame siwo ɖoe kplikpaa be yewoaɖi “anukware le nuwo katã me” la dome!—Heb. 13:18.\n7. Nu kae míawɔ be fiƒodenya si le agbalẽ xatsaxatsa si le dzodzom me la nagava mía dzi o?\n7 Yehowa lé fu fififi ɖe sia ɖe ƒomevi. Dadae wònye na mí be míawɔ ɖe Yehowa ƒe nudidi deŋgɔawo dzi ahanɔ agbe le mɔ si mahe vlododo ava eƒe ŋkɔa dzi o nu. Ne míewɔ esia la, ekema ʋɔnudrɔ̃nya siwo Yehowa gblɔ ɖe ame siwo ɖoe koŋ dana le eƒe sea dzi ŋu la mava mía dzi o.\nXE WÒ ADZƆGBEÐEFE “GBE SIA GBE”\n8-10. (a) Nu kae nye atamkaka alo adzɔgbeɖeɖe? (b) Atamkaka ka dzie Fia Zedekiya gbe wɔwɔ ɖo?\n8 Azɔ nuxlɔ̃amegbedeasi aɖe le agbalẽ xatsaxatsa si le dzodzom la me na ame siwo le ‘alakpatam kam le Mawu ƒe ŋkɔ me.’ (Zak. 5:4) Atamkaka alo adzɔgbeɖeɖe nye atamkanya si me ame ɖo kpe nane ƒe nyateƒenyenye dzi le alo do ŋugbe be yeawɔ nane alo yeatsri nane.\n9 Ŋkubiãnyae wònye be woaka atam le Yehowa ƒe ŋkɔ me. Esia dze ƒãa le nu si dzɔ ɖe fia mamlɛtɔ si ɖu fia le Yerusalem dzi la me. Zedekiya ka atam le Yehowa ƒe ŋkɔ me be yeabɔbɔ ɖe Babilon fia te ahawɔ nuteƒe nɛ. Ke hã, Zedekiya mewɔ ɖe atam si wòka la dzi o. Esia ta, Yehowa gblɔ ʋɔnudrɔ̃nya sia ɖe eŋu be: “Zi ale si mele agbe la, . . . [Zedekiya] aku ɖe Babilon, afi si fia si tsɔ eya amea ɖo fiae la le, ame si ƒe atam wòdo vloe, eye wòtu eƒe nubabla.”—Eze. 17:16.\n10 Esi Fia Zedekiya ka atam le Yehowa Mawu ƒe ŋkɔ me ta la, ele nɛ godoo be wòawɔ ɖe edzi. (2 Kron. 36:13) Ke hã, Zedekiya trɔ ɖe Egipte ŋu be wòaɖe ye tso Babilontɔwo si me, gake esia medze edzi o.—Eze. 17:11-15, 17, 18.\n11, 12. (a) Adzɔgbe kae nye vevitɔ si míate ŋu aɖe le agbe me? (b) Aleke wòle be míaɖee afia le míaƒe agbenɔnɔ me gbe sia gbe be míetsɔ mía ɖokui ɖe adzɔgbe na Mawu?\n11 Yehowa ƒe to le ŋugbe siwo míedona hã ŋu. Ebua míaƒe adzɔgbeɖeɖe kple atamkakawo ŋkubiãnyae, eye ele be míawɔ wo dzi hafi míaƒe nu nadze eŋu. (Ps. 76:11) Le míaƒe ŋugbedodowo katã dome la, esi le vevie wue nye adzɔgbe si míeɖe na Yehowa be míawɔ eƒe lɔlɔ̃nu. Adzɔgbeɖeɖe na Yehowa nye ŋugbedodo be woasubɔ eyama, nu ka kee ɖadzɔ o.\n12 Aleke míaɖee afia be míele adzɔgbe si míeɖe na Mawu la dzi wɔm? Ale si míewɔa nui ne dodokpɔ suewo kple gãwo va mía dzi la aɖee afia nenye be míebua ŋugbe si míedo na Yehowa be míakafui “gbe sia gbe” la ŋkubiãnyae. (Ps. 61:8) Le kpɔɖeŋu me, ne ame aɖe le ahiãmo ɖom na mí le dɔme alo suku la, ɖe míegbena tsɔ ɖenɛ fiana be ‘míekpɔa dzidzɔ ɖe Yehowa ƒe mɔwo ŋua’? (Lod. 23:26) Ne míaƒe ƒometɔwo menye haxɔsetɔwo o la, ɖe míedoa gbe ɖa na Yehowa be wòakpe ɖe mía ŋu míalé Kristotɔwo ƒe nɔnɔme nyuiwo me ɖe asia? Ðe míedoa gbe ɖa na mía Fofo lɔ̃ame si le dziƒo la gbe sia gbe hedaa akpe nɛ le esi wòna míezu eƒe amewo dometɔ ɖeka kple ale si wòlɔ̃ mí ta? Ðe míedia ɣeyiɣi xlẽa Biblia gbe sia gbea? Ne míagblɔe la, ɖe menye nu siawoe míeɖe adzɔgbe nɛ be míawɔ oa? Adzɔgbe si míeɖe na Yehowa la dzi wɔwɔ bia be míaɖo toe. Ne míekpɔa gome le Yehowa subɔsubɔ me bliboe la, esia ɖenɛ fiana be míelɔ̃e eye míetsɔ mía ɖokui nɛ vavã. Míaƒe mawusubɔsubɔ bia be míanɔ agbe le mɔ si dzea Yehowa ŋu nu, ke menye be míakpɔ gome le subɔsubɔdɔ aɖewo me ko o. Ne míewɔ ɖe míaƒe adzɔgbeɖeɖea dzi la, aɖe vi na míawo ŋutɔwo, elabena etsɔme nyui asu mía si.—5 Mose 10:12, 13.\n13. Nu kae míate ŋu asrɔ̃ tso Zakariya ƒe ŋutega adelia me?\n13 Zakariya ƒe ŋutega adelia kpe ɖe mía ŋu míekpɔe be mele be ame siwo lɔ̃ Yehowa la nafi fi le mɔ aɖeke nu alo aka alakpatam o. Míekpɔe hã be togbɔ be Israel-viwo da vo geɖe hã la, Yehowa megbe wo o. Enya ale si nɔnɔmea sesẽ na wo esime futɔ siwo ƒo xlã wo la nɔ fu ɖem na wo. Yehowa ɖo kpɔɖeŋu nyui aɖe ɖi na mí le ale si wòwɔ eƒe ŋugbedodowo dzi me, eye akpe ɖe mía ŋu míawɔ míaƒe ŋugbedodowo dzi. Mɔ aɖe si dzi wòtona kpena ɖe mía ŋue nye mɔkpɔkpɔ si wòna mí be, eteƒe madidi o, yeaɖe vɔ̃ɖinyenye katã ɖa le anyigba dzi. Ŋutega si Zakariya gakpɔ ɖe esia yome la na kakaɖedzi mí be mɔkpɔkpɔ wɔnuku sia ava eme.\n‘WOTSƆ VƆ̃ÐINYENYE DA ÐE AFI SI DZE NƐ’\n14, 15. (a) Nu kae Zakariya kpɔ le ŋutega adrelia me? (Kpɔ nɔnɔmetata 2 lia si dze le nyati sia ƒe gɔmedzedze.) (b) Nu kae nyɔnu si le efa-nugoa me la le tsitre ɖi na, eye nu ka tae wodee nugoa me hetu nu ɖe enu?\n14 Esi Zakariya kpɔ agbalẽ xatsaxatsa si nɔ dzodzom la vɔ la, mawudɔla aɖe gblɔ nɛ be ‘wòafɔ mo dzi.’ Nu kae Mawu aɖe afia le ŋutega adrelia me? Zakariya kpɔ nugo aɖe si woyɔna be “efa” wòdo gbɔna. (Xlẽ Zakariya 5:5-8.) “Nutunu kotoo si wotsɔ tsumi wɔ” la le nugo sia si lolo vie la nu. Esi woɖe nutunua ɖa la, Zakariya kpɔe be “nyɔnu aɖe bɔbɔ nɔ anyi ɖe nugo la me.” Mawudɔlaa gblɔ na Zakariya be nyɔnu si le nugoa me lae nye “Vɔ̃ɖinyenye.” Kpɔ ale si gbegbe ŋɔdzi anya lé Zakariya esi nyɔnua te kpɔ be yeado le nugoa me ɖa! Mawudɔlaa gbugbɔ tee ɖe nugoa me kaba hetsɔ nutunu kpekpe la tu enu. Nu kae esia fia?\n15 Ŋutegaa ƒe akpa sia te gbe ɖe edzi be Yehowa maɖe mɔ ɖe vɔ̃ɖinyenye ƒomevi aɖeke ŋu le eƒe amewo dome o. Akpɔ egbɔ be woɖee ɖa kaba. (1 Kor. 5:13) Mawudɔlaa ka ɖe esia dzi na mí le ale si wògbugbɔ tsɔ nutunu la tsyɔ nugoa nu kaba la me.\nYehowa wɔ nu si hiã tsɔ kpɔ egbɔ be subɔsubɔ dzadzɛa nakpɔtɔ anɔ dzadzɛ (Kpɔ memama 16-18)\n16. (a) Nu kae Zakariya gakpɔ be wowɔ kple efa-nugoa? (Kpɔ nɔnɔmetata 3 lia si dze le nyati sia ƒe gɔmedzedze.) (b) Afi kae nyɔnu siwo to aʋalawo la kɔ efa-nugoa yi?\n16 Azɔ Zakariya kpɔ nyɔnu toaʋala eve aɖewo do gbɔna. Ŋusẽ le woƒe aʋalawo ŋu abe damixe ƒe aʋalawo ene. (Xlẽ Zakariya 5:9-11.) Nyɔnu siawo to vovo na nyɔnu si le nugoa me la ŋutɔ! Nyɔnu siawo dzo kple woƒe aʋala sesẽawo va kɔ nugo si me “Vɔ̃ɖinyenye” le la dzoe. Afi kae wokɔe yina? Wokɔ Vɔ̃ɖinyenye yina “Sinar-nyigba dzi,” alo Babilon. Gake nu ka tae wòle be woakɔe ayi Babilon?\n17, 18. (a) Nu ka tae Sinar nye “afi si dze” be woatsɔ “Vɔ̃ɖinyenye” ada ɖo? (b) Nu kae wòle be míaɖo kplikpaa be míawɔ le vɔ̃ɖinyenye ŋu?\n17 Israel-vi siwo nɔ anyi le Zakariya ŋɔli la ase nu si tae Sinar nye afi si sɔ nyuie be woatsɔ Vɔ̃ɖinyenye ada ɖo la gɔme. Zakariya kple ehati Yudatɔwo nyae kɔtɛ be Babilon nye afi si vɔ̃ɖinyenye xɔ aƒe ɖo le woƒe ŋkekea me. Woawo ŋutɔwo nɔ dugã ma me kpɔ hekpɔ ŋunyɔnuwo kple trɔ̃subɔsubɔ si xɔ aƒe ɖe afi ma. Ɣemaɣi la, wonɔ agbagba dzem gbe sia gbe be trɔ̃subɔlawo ƒe nuwɔnawo nagakpɔ ŋusẽ ɖe yewo dzi o. Gbɔdzɔe ka gbegbee nye esi ŋutega sia ana woakpɔ! Enye kpeɖodzi tso Yehowa gbɔ be yeakpɔ egbɔ be subɔsubɔ dzadzɛa nakpɔtɔ anɔ dzadzɛ!\n18 Ke hã, ŋutegaa gaɖo ŋku edzi na Yudatɔwo hã be agba le wo dzi be woakpɔ woƒe mawusubɔsubɔ ta wòakpɔtɔ anɔ dzadzɛ. Womate ŋu aɖe mɔ ɖe vɔ̃ɖinyenye ŋu le Yehowa ƒe amewo dome gbeɖe o. Esi Yehowa na míeva le eƒe lɔlɔ̃ la me le eƒe habɔbɔ dzadzɛa me la, ele be mía dometɔ ɖe sia ɖe nawɔ eƒe akpa dzi atsɔ akpɔ egbɔ be Mawu ƒe habɔbɔa kpɔtɔ le dzadzɛ. Ðe míaƒe dzi ʋãa mí be míana Yehowa ƒe habɔbɔa nakpɔtɔ anɔ dzadzɛa? Mele be vɔ̃ɖinyenye ƒomevi aɖeke nanɔ míaƒe gbɔgbɔmeparadisoa me o.\nAME DZADZƐWOE DEA BUBU YEHOWA ŊU\n19. Nufiame kawoe le Zakariya ƒe ŋutegawo me na mí egbea?\n19 Zakariya ƒe ŋutega adelia kple adrelia nye nuxlɔ̃amenya vevi aɖe na ame siwo kpɔtɔ le anukwaremaɖimaɖi ƒe nuwɔnawo dzi, eye wòganye ŋkuɖodzinya na wo be Yehowa meŋea aɖaba ƒua nu gbegblẽ wɔwɔ dzi o. Ele be esubɔla ɖianukwarewo nalé fu vɔ̃ɖinyenye. Ŋutega siawo ganye kakaɖedzinya si tso mía Fofo lɔ̃ame si le dziƒo la gbɔ. Ne míekua kutri be míawɔ nu siwo ana míadze Yehowa Mawu ŋu eye wòakpɔ mía ta la, eƒe fiƒode mava mía dzi o, ke boŋ akpɔ dzidzɔ ɖe mía ŋu ahayra mí. Agbagba siwo katã míadze be míakpɔtɔ anɔ dzadzɛ le xexe si me vɔ̃ɖinyenye xɔ aƒe ɖo me la aɖe vi godoo. Míate ŋu aka ɖe edzi be míakpɔ dzidzedze le Yehowa ƒe kpekpeɖeŋu me! Gake nu ka tae míate ŋu aka ɖe edzi be subɔsubɔ vavãtɔ akpɔtɔ anɔ anyi? Nu ka tae míeka ɖe edzi be Yehowa akpɔ eƒe habɔbɔa ta esime xaxa gã la le aƒe tum? Míadzro biabia siawo me le nyati si kplɔ esia ɖo me.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2017


GBE BUBU Albanian Amharic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Malagasy Malayalam Myanmar Norwegian Polish Portuguese Punjabi Romanian Russian Samoan Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese\n“Mɔnukpɔkpɔ nyuiwo ʋu ɖi nam be maƒo nu tso nye dzixɔsewo ŋu le suku. Gake nyemeƒo nu tso wo ŋu o.”—Kaleb. *\n“Míaƒe nufiala bia mí sukuviawo be míagblɔ nu si míesusu tso nɔnɔmetɔtrɔ ƒe nufiafia, si nye be ɖeko nuwo ŋutɔ dzɔ le wo ɖokui si, la ŋu. Menya be mɔnukpɔkpɔ nyui aɖe wònye nam be maƒo nu tso nye dzixɔse ŋu. Gake ɖeko mezi kpi, nyemegblɔ nya aɖeke o. Emegbe la, eva te ɖe dzinye vevie.”—Jasmine.\nNE Kristotɔ sɔhɛe nenye la, ɖewohĩ wò hã èto nɔnɔme si me Kaleb kple Jasmine to la tɔgbi me kpɔ. Abe woawo ke ene la, ànya kpɔ ŋudzedze ɖe Biblia me nyateƒe siwo nèsrɔ̃ la ŋu eye àdi be yeaƒo nu tso wo nu na ame bubuwo. Ke hã, ne èbu nuƒoƒo tso wò dzixɔsewo ŋu na amewo ŋu la, vɔvɔ̃ ɖoa wò. Gake àte ŋu ana dzideƒo geɖe nasu asiwò. Alekee? Wɔ ɖe afɔɖoƒe siwo gbɔna la dzi ne èle dzadzram ɖo ɖe sukuƒe yeye ɖe sia ɖe gɔme dzedze ŋu:\n1. De dzesi nu siwo nèvɔ̃na na. Ne ède ŋugble le ale si nàƒo nu tso wò dzixɔsewo ŋu ŋuti la, ele bɔbɔe be nàsusu ale si amewo awɔ nu tovo ɖe ŋuwò la ŋu! Gake ɣeaɖewoɣi la, àte ŋu aɖe wò vɔvɔ̃a dzi kpɔtɔ ne èŋlɔ nu siwo nèvɔ̃na na la ɖi.\nWu nya si gbɔna la nu.\n▪ Ne meƒo nu tso nye dzixɔsewo ŋu le suku la, nu si ate ŋu adzɔe nye:\nAfa akɔ na wò be nànya be nu siwo nèvɔ̃na la kee Kristotɔ sɔhɛ bubuwo hã vɔ̃na na. Le kpɔɖeŋu me, Christopher si xɔ ƒe 14 la lɔ̃ ɖe edzi be, “Mele vɔvɔ̃m be ɖeviwo aɖu fewu le ŋunye eye woagblɔ na ame sia ame be meto vovo.” Eye Kaleb, ame si ŋu míeƒo nu tso le nyati sia ƒe gɔmedzedze la gblɔ be, “Metsi dzi be ame aɖe ava bia nya aɖem si ŋu nyemate ŋu aɖo o.”\n2. Kpɔ mɔ be woaɖu fewu le ŋuwò. Ðe wòfia be susu aɖeke meli si ta nàvɔ̃ ɖo oa? Mefia nenema kokoko o. Ashley gblɔ be: “Ðevi aɖewo wɔ abe ɖe wodi ŋutɔŋutɔ be yewoanya nu tso nye dzixɔsewo ŋu ene. Gake emegbe la, wotrɔ nya siwo megblɔ la gblɔ bubui tsɔ ɖu fewu le ŋunye le amewo dome.” Nicole, si xɔ ƒe 17 gblɔ nu si me wòto be: “Ðekakpui aɖe tsɔ ale si woɖe mawunyakpukpui aɖe me le eƒe Biblia me sɔ kple ale si woɖe eme le tɔnyea me eye wòkpɔe be nya siwo wozã la to vovo, eye wògblɔ be wotrɔ nyaawo le nye Biblia me. Nye nu ku! Nyemenya nya si tututu magblɔ o.” *\nNɔnɔme siawo tɔgbi ate ŋu ana dzi naɖe le ame ƒo ŋutɔ! Gake le esi teƒe be nàna ta la, bu wo boŋ be wonye nu siwo ate ŋu adzɔ ɖe dziwò le esi nènye Kristotɔ ta. (2 Timoteo 3:12) Matthew si xɔ ƒe 13 gblɔ be: “Yesu gblɔ be woati ye yomedzelawo yome, eya ta mele be míakpɔ mɔ be ame sia ame alɔ̃ míaƒe nya alo akpɔ ŋudzedze ɖe míaƒe dzixɔsewo ŋu o.”—Yohanes 15:20.\n3. Bu viɖeawo ŋu. Ðe nu nyui aɖe ate ŋu ado tso nu si dze abe numadzɔmadzɔ ene, si wowɔ ɖe ŋuwò la mea? Amber si xɔ ƒe 21 xɔe se nenema. Egblɔ be: “Esesẽ be nàɖe wò dzixɔsewo me na ame siwo medea bubu Biblia ŋu o. Gake esia ate ŋu akpe ɖe ŋuwò nàkpɔ kakaɖedzi le nu si dzi nèxɔ se la ŋu.”—Romatɔwo 12:2.\nGalé ŋku ɖe nu siwo nèŋlɔ ɖi ku ɖe Afɔɖoƒe gbãtɔa ŋu be woate ŋu adzɔ ne yedi be yeaɖi ɖase la ŋu ake. De ŋugblẽ tso nu nyui eve ya teti siwo ate ŋu ado go tso nudzɔdzɔ ma me ŋu, eye nàŋlɔ wo ɖe ete.\nAɖaŋuɖoɖo: Aleke nuƒoƒo tso wò dzixɔsewo ŋu ate ŋu aɖe hatiwo ƒe nyaƒoɖeamenu dzi kpɔtɔ? Aleke esia wɔwɔ ana nàtu dzinɔameƒo ɖoe? Aleke wòakpɔ ŋusẽ ɖe wò lɔlɔ̃ na Yehowa dzi? Eye aleke wòakpɔ ŋusẽ ɖe ale si wòase le eɖokui me le ŋuwòe la dzi?—Lododowo 23:15.\n4. Dzra ɖo. Lododowo 15:28 gblɔ be: “Ame dzɔdzɔe ƒe dzi bua tame, ne wòaɖo nya ŋu.” To vovo na ŋugbledede tso nya siwo nàgblɔ ŋu la, dze agbagba nàbu nya siwo amewo ate ŋu abia wò la ŋu. Wɔ numekuku tso biabia mawo ŋu, eye nàdzra ɖo ɖe ale si nàɖo wo ŋu dzigbɔɖeanyitɔe la ŋu.—Kpɔ aɖaka si nye “Dzra Nyaŋuɖoɖoa Ðo,” si dze le axa 29.\n5. Ale si nàdze dzeɖoɖo gɔme. Ne èdzra ɖo ɖe nuƒoƒo tso wò dzixɔsewo ŋu ŋuti vɔ la, aleke nàdze dzeɖoɖoa gɔmee? Eƒe mɔnu vovovowo li. Le gɔmesese aɖe nu la, míate ŋu atsɔ nuƒoƒo tso wò dzixɔse ŋu asɔ kple tsiƒuƒu: Ame aɖewo gena ɖe tsia me blewuu; ame bubuwo ya dzona dzea eme. Nenema kee wò hã àte ŋu adze dzeɖoɖo gɔme tso nyati aɖe si meku ɖe subɔsubɔnyawo ŋu o dzi, eye vivivi la, nàtrɔ mɔ nɛ abe ɖe nèle tsia ƒe nɔnɔme dom kpɔ ene. Gake ne ètsi dzi ɖe nu si ate ŋu adzɔ ŋu fũu la, ekema àte ŋu ayi nyaa gbɔ tẽe, abe ɖe ‘nèdzo dze tsia me’ ene. (Luka 12:11, 12) Andrew si xɔ ƒe 17 gblɔ be: “Nuƒoƒo tso nye dzixɔse ŋu ŋu bubu ɖeɖe dza doa ŋɔdzi nam wu egbɔgblɔ. Gake ne menya dze dzeɖoɖoa gɔme ko la, eva nɔa bɔbɔe nam wu ale si mesusui!” *\n6. Wɔ susu ŋu dɔ. Abe ale si ko màdzo adze tsi aɖe si me megoglo o me o ene la, nɔ ŋudzɔ be màƒo ɖokuiwò ɖe nyahehe si ŋu viɖe aɖeke mele o la me o. Nenɔ susu me na wò be nuƒoɣi li eye nenema kee ɖoɖoeziɣi hã li. (Nyagblɔla 3:1, 7) Ɣeaɖewoɣi la, Yesu kura gɔ̃ hã meɖo nya ŋu na amewo o. (Mateo 26:62, 63) Eye gɔmeɖose sia nenɔ susu me na wò, be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lododowo 22:3.\nEya ta ne èkpɔe be amewo di be yewoaʋli nya kpli wò la, ekema ‘mègade ta eme o.’ Le ema teƒe la, ɖo nya ŋu kpuie aɖaŋutɔe. Le kpɔɖeŋu me, ne wò sukuxɔmevi aɖe le nya dim le ŋuwò hebia wò be, ‘Nu ka tae mènoa sigaret o?’ hã la, àte ŋu agblɔ kpuie ko be, ‘Esi nyemedi be maƒo ɖi nye ŋutilã o tae!’ Àte ŋu anɔ te ɖe ale si amea awɔ nui dzi anya ne àyi edzi aƒo nu tso wò dzixɔsewo ŋu nɛ loo alo màyi edzi o.\nAfɔɖoƒe siwo me míedzro va yi la akpe ɖe ŋuwò ‘nànɔ dzadzraɖo ɖi ɣesiaɣi be nàʋli’ wò dzixɔse ta. (1 Petro 3:15) Le nyateƒe me la, be nànɔ dzadzraɖo ɖi mefia be màgavɔ̃ kura o. Gake Alana si xɔ ƒe 18 gblɔ be: “Ne ète ŋu ƒo nu tso wò dzixɔsewo ŋu togbɔ be ènɔ vɔvɔ̃m gɔ̃ hã la, ana nàse le ɖokuiwò me be yewɔ nu gã aɖe—be yete ŋu ɖu vɔvɔ̃ dzi eye yelɔ̃ faa be yeakpe akɔ kple nu si ate ŋu ado tso eme, ne nuwo meva yi nyuie o gɔ̃ hã. Eye ne nuwo zɔ nyuie la, àkpɔ dzidzɔ ŋutɔ! Àkpɔ dzidzɔ be dzi nɔ ye ƒo yete ŋu ɖe yeƒe dzixɔsewo me.”—g09 07-E.\n^ mm. 11 Biblia ƒe gɔmeɖeɖe vovovoawo zãa nya vovovowo tsɔ gblɔa nya ɖeka ma ke. Ke hã, Biblia aɖewo me nyawo sɔ pɛpɛpɛ kloe kple gbe gbãtɔ siwo me woŋlɔ Biblia ɖo.\n^ mm. 19 Kpɔ aɖaka si nye “Dzeɖonyagɔmedzenyawo” si le axa 30.\n▪ Ðe wòanye be susu siwo gbɔna la anɔ wò sukuhati aɖewo sia?\n‘Menya be Yehowa Ðasefoe nènye. Ðewohĩ àsusu be ɖe medi be maɖu fewu le ŋuwò, gake le nyateƒe me la, medea bubu ŋuwò ŋutɔ. Nu ka tae togbɔ be kuxiwo bɔ ɖe xexea me ŋutɔ hã la, wò ya mètsia dzi kura o? Mele vɔvɔ̃m. Ðe aʋa ava dzɔ le míaƒe dukɔa mea? Ðe dzinyelawo ate ŋu akpɔ dzinye mawu suku nua? Ðe sukuvi aɖe ava wɔ nuvevim gbe ɖeka? Medea ŋugble tso nya geɖe ŋu, gake edze abe wò ya kakaɖedzi blibo le asiwò ɖe etsɔme ŋu ene. Subɔsubɔha si me nèle ta yea? Medina be míaɖo dze tso nya sia ŋu, gake mevɔ̃na be magblɔe na wò ɖa. Meɖe kuku, màte ɖe ŋunye aɖe nya sia me nam dzro oa?’\n[Aɖaka/Nɔnɔmetata siwo le axa 30]\n“Ɣe sia ɣi si meƒo nu tso nye dzixɔsewo ŋu la, ɖevi aɖewo koam vevie. Gake zi geɖe ne wokpɔ be nyemetsɔ ɖeke le eme o la, wodzudzɔa fewuɖuɖu le ŋunye.”—Francesca, Luxembourg.\n“Ne mègblɔ na amewo be Kristotɔ yenye o la, màgava nya akpa si tututu nèle o, eye kaka nànya la, àva nɔ nu wɔm abe ame bubuwo ke ene. Mele be nàdze amewo yome o, ke boŋ ele be nàyi edzi alé wò dzidzenuwo me ɖe asi.”—Samantha, United States.\n“Esime nyemetsi fũu o la, nyemedina be mato vovo tso ɖevi bubuwo gbɔ o. Gake mevanɔ dzesi dem ale si nye dzixɔsewo kpena ɖe ŋunye metea ŋu nɔa agbe ɖɔʋui. Esia nyanya do ŋusẽm—ena mekpɔa ŋudzedze ɖe nye dzixɔsewo ŋu.”—Jason, New Zealand.\n▪ “Nu kawoe nèɖo be yeawɔ ne míeke mɔ?” [Ne eɖo eŋu vɔ la, gblɔ ɖoɖo siwo nèwɔ ku ɖe wò subɔsubɔ ŋu, abe takpekpewo dede alo dɔ geɖe wɔwɔ le gbeƒãɖeɖedɔa me ene nɛ.]\n▪ Ƒo nu tso nyadzɔdzɔ aɖe ŋu, eye emegbe nàbia be: “Wò hã èse nyadzɔdzɔ sia? Aleke nèse le ɖokuiwò me?”\n▪ “Èsusu be xexea ƒe gakuxiwo [alo yɔ kuxi bubu aɖe] ava ka ɖe emea? [Ðe mɔ wòaɖo eŋu.] Nu ka tae nèse le ɖokuiwò me nenema?”\n▪ “Subɔsubɔha ka mee nèle?”\n▪ “Ame ka tɔgbie nàdi be yeanye le ƒe atɔ̃ siwo gbɔna me?” [Ne eɖo eŋu vɔ la, gblɔ gbɔgbɔmetaɖodzinu siwo le asiwò la nɛ.]\n[Nyaɖoɖo si le 29]\nDzra Nyaŋuɖoɖoa Ðo Lã axa sia!\nAɖaŋuɖoɖo: Dzro aɖaka sia me kple dziwòlawo kple xɔ̃wòwo. Kpee ɖo. Emegbe kpɔe ɖa be àte ŋu asusu nya bubu siwo wò sukuhatiwo ate ŋu abia wò hã.\nAlekee nèbua → Nyemelé fu ame siwo kpɔ →\nAgbenɔnɔ vidzinu ɖeka agome le nu sia me o,\ntɔgbi tɔwo ƒe gake nyemeda asi ɖe\ngbɔdɔdɔ? woƒe nuwɔnaa dzi.\nGbeɖoɖoɖi Nu ka tae → Meɖoe be nyemanɔ→\nmèɖoa gbe ɖi o? kadodo ma me kple ame\naɖeke o va se ɖe\nesime metsi nyuie.\nDunyahehe Nu ka tae mèdoa → Medea bubu dukɔ si me →\ngbe na aflaga o? mele ŋu, gake\nŊuɖoɖo Nu ka tae → Malɔ̃ be woado atike bubu →\nmielɔ̃na wodoa siwo me nyemaxɔ AIDS\nʋu na mi o? dɔlékui le o la nam.\nGake Biblia gblɔ be\nmíatsri ʋu, esia tae\nnyemalɔ̃ woado ʋu nam o ɖo.\nAsimasi nye miaƒe → Wofia Mawu ƒe nudidiwo →\nha me tɔ, eye ewɔ mi,gake womezia mia dzi be\nTiatiawo nu si kple ekemɛ. miawɔ naneke o! Ele na mí\nNu ka tae wò ya katã be míawɔ míawo\nmawɔe o? ŋutɔwo míaƒe tiatia.\nNu ka tae mèxɔ → Nu ka ta wòle be maxɔ edzi→\nNuwɔwɔwo nɔnɔmetɔtrɔ ƒe se ɖo? Dzɔdzɔmeŋuti-\nnufiafia dzi se o? nunyalawo gɔ̃ hã melɔ̃ ɖe\nnya ɖeka dzi o, evɔ woawoe\nwòle be woanyae wu hafi!\nNya si woagabia Numekuku Ŋuɖoɖo\n→ Menye → 1 Korintotɔwo 6:9,10; → Ao; nyemeda\nAgbenɔnɔ nazãbubue Questions Young asi ɖe agbe\nnye ema oa? People Ask. . . gbegblẽ nɔnɔ\n(Sɔhɛwo Biana ƒomevi aɖeke\nBe. . .gbalẽa) dzi o—vidzinu\nBabla 2, ta 28. * ɖeka tɔgbi\n→ Subɔsubɔha → Hawo ƒe Ha 8:4; → Ɛ̃. Srɔ̃ɖeɖee\nGbeɖoɖoɖi si me nèle Young People Ask, nye taɖo-\nta yea? (Sɔhɛwo Biana Be. . .) dzinu si ta\nBabla 2, ta 1. míeɖoa gbe\nɖi ɖo, gake\nnye ya nye-\n→ Efia be → Yesaya 2:4; Yohanes → Ɛ̃, nyemayi aʋa o,eye\nmàyi aʋa 13:35; Nuka Tututue Nye Yehowa Ðasefo\nDunyahehe aʋli miaƒe Biblia ƒe miliɔn geɖe\ndukɔa Nufiafia? siwo le dukɔ\nta oa? axa 148-151. * bubuwo me malɔ̃\nawɔ aʋa kple\ndukɔ sia hã o.\n→ Gake ne èɖo → Dɔwɔwɔwo 5:28, 29; → ․․․․․\nkudonu eye Hebritɔwo 11:6;\nnèlɔ̃ wodo ʋu Biblia ƒe Nufiafia,\nŊuɖoɖo wò ɖe? gbalẽa axa 129-131.\n→ Ðe esia mefia → ․․․․․ → ․․․․․\nTiatiawo be ame sia ame\nŋutɔ kple eƒe\nNuwɔwɔwo → ․․․․․ → ․․․․․ → ․․․․․\n^ mm. 54 Yehowa Ðasefowoe ta wo.\n^ mm. 56 Yehowa Ðasefowoe ta wo.\nNuƒoƒo tso wò dzixɔsewo ŋu le abe tsiƒuƒu ene. Àte ŋu atiae be yeage ɖe tsia me blewuu—alo yeadzo dze eme!\nƉoe Ɖe Amewo Ɖoe Ɖe Amewo Nu Ka Tae Mevɔ̃na Be Maƒo Nu Tso Nye Dzixɔse ŋu?\ng 7/09 axa 28-31


Nu Kae Wofia Be Woade Ta Agu Na Mawu?\nNu Kae Nye Tadedeagu?\nWoate ŋu aɖe nya tadedeagu gɔme be “bubudede mawu aɖe ŋu kple mawu ma lɔlɔ̃.” Le gbe gbãtɔ siwo me woŋlɔ Biblia ɖo me la, nya si gɔme woɖe be “tadedeagu” ate ŋu afia ale si ame nade bubu deto nuwɔwɔwo ŋu alo abɔbɔ ɖe wo te. (Mat. 28:9) Nya mawo ke agate ŋu afia Mawu alo trɔ̃ aɖe subɔsubɔ. (Yoh. 4:23, 24) Nya siwo ƒo xlã nyaa ye akpe ɖe ame ŋu wòase nu si wodi be woagblɔ la gɔme.\nYehowa, si nye Wɔla kple Xexea Me Katã Ƒe Dziɖulagã la koe dze míasubɔ. (Nyaɖ. 4:10, 11) Ne míedea bubu Yehowa ŋu be eyae nye dziɖulagã eye míekɔa eƒe ŋkɔa ŋu la, ke efia be míele ta dem agu nɛ. (Ps. 86:9; Mat. 6:9, 10) Nya vevi eve siawo, siwo nye Yehowa ƒe dziɖulanyenye kple eƒe ŋkɔ koŋ ŋue woƒo nu tsoe le Ezekiel ƒe agbalẽa me. Wozã nya “Aƒetɔ Dziɖulagã Yehowa” zi gbɔ zi 217 le Ezekiel ƒe agbalẽa ɖeɖe me eye wozã nya “ne miadze sii be, nyee nye Yehowa” hã zi gbɔ zi 55 sɔŋ.—Eze. 2:4; 6:7.\nMenye seselelãme dzro aɖe koe míaƒe tadedeagu na Mawu nye o; ele be dɔwɔwɔwo nakpe ɖe míaƒe tadedeagu vavãa ŋu. (Yak. 2:26) Esi míeɖe adzɔgbe na Yehowa la, míedo ŋugbe be míaɖo to eya si nye míaƒe Dziɖulagã la le míaƒe agbenɔnɔ ƒe akpa sia akpa, eye míade bubu deto eƒe ŋkɔa ŋu. Ðo ŋku edzi be le tetekpɔ etɔ̃lia me la, Yesu na wòdze ƒãa be kadodo le tadedeagu kple ‘subɔsubɔ kɔkɔe’ dome. (Mat. 4:10, etenuŋɔŋlɔ) Mí Yehowa subɔlawo, míedina vevie be míasubɔe. * (5 Mose 10:12) Míewɔa subɔsubɔdɔ kɔkɔe na Mawu ne míetsɔ mía ɖokuiwo na faa wɔ dɔ siwo do ƒome kple míaƒe subɔsubɔa. Dɔ mawo ƒe ɖewo ɖe?\nMɔ vovovowo dzie míetona subɔa Yehowa, eye wo katã dzea eŋu. Míesubɔa Yehowa ne míeɖe gbeƒã na amewo, ne míeyi kpekpewo le míaƒe Fiaɖuƒe Akpatawo me, alo ne míekpe asi ɖe Akpataa me dzadzraɖodɔwo alo etutu ŋu. Azɔ hã míesubɔa Yehowa ne míewɔa ƒometadedeagu, kpe asi ɖe kpekpeɖeŋu siwo wonana nɔvi siwo hiã tu ŋu, eye míelɔ̃ faa wɔ dɔ le takpekpewo me alo wɔ dɔ le Betel. (Heb. 13:16; Yak. 1:27) Ne tadedeagu dzadzɛa xɔ nɔƒe gbãtɔ le míaƒe dzi kple susu me la, míanɔ “subɔsubɔdɔ kɔkɔe wɔm . . . , zã kple keli.” Tadedeagu na mía Mawu Yehowa, doa dzidzɔ na mí!—Nyaɖ. 7:15\nTrɔ yi ta 1, memama 9\n^ mm. 5 Hebrigbe me nya bubu aɖe si gɔme ɖeɖe ate ŋu afia tadedeagu ye nye nya “subɔ.” Eya ta tadedeagu fia be woasubɔ.—2 Mose 3:12, etenuŋɔŋlɔ.


Psalmowo 119 - Holy Bible [Ewe Bible 1913] - (Psa 119)\n119:1 119:2 119:3 119:4 119:5 119:6 119:7 119:8 119:9 119:10 119:11 119:12 119:13 119:14 119:15 119:16 119:17 119:18 119:19 119:20 119:21 119:22 119:23 119:24 119:25 119:26 119:27 119:28 119:29 119:30 119:31 119:32 119:33 119:34 119:35 119:36 119:37 119:38 119:39 119:40 119:41 119:42 119:43 119:44 119:45 119:46 119:47 119:48 119:49 119:50 119:51 119:52 119:53 119:54 119:55 119:56 119:57 119:58 119:59 119:60 119:61 119:62 119:63 119:64 119:65 119:66 119:67 119:68 119:69 119:70 119:71 119:72 119:73 119:74 119:75 119:76 119:77 119:78 119:79 119:80 119:81 119:82 119:83 119:84 119:85 119:86 119:87 119:88 119:89 119:90 119:91 119:92 119:93 119:94 119:95 119:96 119:97 119:98 119:99 119:100 119:101 119:102 119:103 119:104 119:105 119:106 119:107 119:108 119:109 119:110 119:111 119:112 119:113 119:114 119:115 119:116 119:117 119:118 119:119 119:120 119:121 119:122 119:123 119:124 119:125 119:126 119:127 119:128 119:129 119:130 119:131 119:132 119:133 119:134 119:135 119:136 119:137 119:138 119:139 119:140 119:141 119:142 119:143 119:144 119:145 119:146 119:147 119:148 119:149 119:150 119:151 119:152 119:153 119:154 119:155 119:156 119:157 119:158 119:159 119:160 119:161 119:162 119:163 119:164 119:165 119:166 119:167 119:168 119:169 119:170 119:171 119:172 119:173 119:174 119:175\nWoayra amesiwo fɔɖiɖi mele woƒe azɔlime ŋu o, amesiwo zɔna le Yehowa ƒe se la me.\nWoayra amesiwo wɔa eƒe ɖaseɖiɖiwo dzi, amesiwo dinɛ tso dzi blibo me;\nwomewɔa nu vɔ̃ɖia ɖeke hã o, eye wozɔa eƒe mɔwo dzi.\nEdo wò sededewo di, ne woalé wo me ɖe asi pɛpɛpɛ. Oo, ɖe ŋusẽ anɔ nye azɔlime ŋu, be malé ŋku ɖe wò ɖoɖowo ŋu!\nEkema ŋu makpem o, nenye be, meɖe ŋku ɖe wò seawo katã.\nMatsɔ dzi, si toa mɔ ɖeka la, ada akpe na wò, ne mesrɔ̃ wò ɖoɖo dzɔdzɔeawo,\nMalé ŋku ɖe wò ɖoɖowo ŋu, megagblẽm di keŋkeŋ o!\nAleke ɖekakpui alẽ eƒe mɔ atsɔ fɔɖiɖi manɔmee? Ne elé ŋku ɖe eɖokui ŋu ɖe wò nya la nu.\nMedi wò tso dzi blibo me, megana matra tso wò seawo gbɔ o!\nMeɣla wò nyawo ɖe nye dzi me, ne nyemagawɔ nuvɔ̃ ɖe ŋuwò o.\nYehowa, woakafu wò, fia wò ɖoɖowom!\nMatsɔ nye nuyiwo axlẽ wò nu me ɖoɖowo katã afia.\nMekpe dzidzɔ ɖe wò ɖaseɖiɖi ƒe mɔwo ŋu abe ɖe kesinɔnu vovovowo ŋu ene.\nMaɖe ŋugble le wò sededewo ŋu, eye maɖe ŋku ɖe wò mɔwo.\nNye dzeme akɔ ɖewò ɖoɖowo ŋu, nyemaŋlɔ wo be o.\nWɔ nyuie na wò dɔla, ne mana agbe ale ŋku ɖe wò nya la ŋu.\nKlo nu ɖa le nye ŋku dzi, ne makpa nukunuwo le wò se la me!\nAmedzroe menye le anyigba dzi; megaɣla wò se la ɖem o!\nWò ɖoɖowo yome didi ɣesiaɣi na nye luʋɔ gbã gudugudu.\nEblu ɖe dadala, siwo woƒo fi de la ta, amesiwo tra tso wò se la gbɔ.\nMli ŋukpe kple vlodoame da le ŋunye, elabena meléa ŋku ɖe wò ɖaseɖiɖiwo ŋu!\nNe amegãwo kpe ta, eye wole nu ƒom le ŋunye hã, wò dɔla dea ŋugble le wò ɖoɖowo ŋu.\nWò ɖaseɖiɖiwo nye nye dzidzɔ kple adaŋudelawo nam.\nNye luʋɔ le ɖe anyigba ŋu, gbɔ agbem le wò nya la nu.\nMexlẽ nya fia le nye zɔzɔme ŋu, eye nèɖo tom. Fia wò ɖoɖowom.\nNa mase wò sededewo ƒe mɔwo gɔme, eye mayi tame le wò nukunuwo ŋu.\nNye luʋɔ fa aɖatsi le nuxaxa ta; fam ɖe tsitrenu le wò nya la nu!\nTe aʋatsomɔ ɖe aga tso gbɔnye, eye natsɔ wò se la ve nunye!\nMetia nyateƒemɔ, eye metsɔ wò ɖoɖowo tu enyi ɖe ŋkunye me.\nYehowa, meku ɖe wò ɖaseɖiɖiwo ŋu, megana ŋu nakpem o.\nMaƒu du le wò sewo ƒe mɔ dzi, elabena èvu nye dzi gbloto.\nYehowa, fia wò ɖoɖo ƒe mɔm, eye malé ŋku ɖe eŋu vaseɖe nuwuwu!\nNa gɔmesesem, ne malé ŋku ɖe wò se la ŋu, eye malé eme ɖe asi tso dzi blibo me.\nNa mato wò se la ƒe mɔ dzi, elabena eƒe nu nyo ŋunye.\nBi nye dzi de wò ɖaseɖiɖiwo ŋu, eye menye de ŋubiabia ŋu o.\nƉe nye ŋku ɖa le nu dzodzrowo kpɔkpɔ ŋu. Gbo agbem le wò mɔ dzi!\nWɔ wò ŋugbe, si nèdo na amesiwo vɔ̃a wò la, dzi na wò dɔla.\nNa nye ŋukpe, si vɔ̃m mele la, nu nayi; elabena wò ɖoɖowo nyo.\nKpɔ ɖa, wò sewo le dzroyem; tsɔ wò dzɔdzɔenyenye gbɔ agbem.\nYehowa, wò amenuveve kple wò xɔname neva dzinye le wò ŋugbedodo la nu,\nne maɖo nye ŋu na amesi le alɔme ɖem le ŋunye la; elabena meɖo ŋu ɖe wò nya ŋu.\nMegaɖe nyateƒenya la ɖa le nunye keŋkeŋ o, elabena mele wò ɖoɖowo sinu dzɔm.\nMalé ŋku ɖe wò se la ŋu ɣesiaɣi ɖaa tegbee,\neye mazɔ le teƒe keke, elabena medi wò se la yome.\nMaƒo nu le wò ɖaseɖiɖi la ŋu le fiawo ŋku me, eye ŋu makpem o.\nNye dzeme akɔ ɖe wò se, siwo melɔ̃na la ŋu.\nMawu nye alɔ dzi ɖe wò se, siwo melɔ̃na la ŋu, eye made ŋugble le wò ɖoɖowo ŋu.\nWɔ wò nya dzi na wò dɔla, le esi nèna mele mɔ kpɔm ta.\nEsia nye akɔfafa nam le nye hiã me be, wò nye la gbɔ agbem.\nDadalawo le fewu ɖum le ŋunye vevie ŋutɔ, ke nyemete ɖe aga le wò se la ŋu o.\nYehowa, meɖo ŋu wò se le tso mavɔ me ke, eye mete akɔ ne ɖokuinye.\nDzi kum heliheli ɖe ame vɔ̃ɖi, siwo gblẽ wò see ɖi la ŋuti.\nWò ɖoɖoanyiwo nye hadzidzi nam le aƒe, si me menye amedzro le.\nYehowa, meɖoa ŋu wò ŋkɔ le zã me, eye meléa ŋku ɖe wò se la ŋu.\nEsia su asinye, elabena medzra wò sededewo ɖo.\nYehowa enye nye gome, megblɔ be, malé ŋku ɖe wò nyawo ŋu.\nMeƒo koko na wò tso dzi blibo me, ve nenye le wò ŋugbedodo la nu.\nMebu tame le nye zɔzɔme ŋu, eye metrɔ nye afɔ ɖe wò ɖaseɖiɖiwo ŋu.\nMewɔ kaba, be malé ŋku ɖe wò seawo ŋn, eye nyemalala o.\nAme vɔ̃ɖiwo ƒe kawo ɖe to ɖem, ke nye ŋku medzo le wò se la dzi o.\nMefɔ le zãtiƒe, be mada akpe na wò le wò ɖoɖo dzɔdzɔeawo ta?\nYehowa, wò amenuveve yɔ anyigba dzi fũ; fia wò ɖoɖowom.\nYehowa, èwɔ nyuie na wò dɔla le wò nya la nu.\nFia gɔmesese nyui kple nunyam; elabena mexɔ wò nya dzi se.\nHafi woava bɔbɔm ɖe anyi la, metra mɔ, ke azɔ le melé ŋku ɖe wò nya ŋu.\nWò dɔme nyo, eye nèwɔa nu nyui, fia wò ɖoɖowom.\nDadalawo da alakpa ɖe asinye; ke nyea melé wò seawo me ɖe asi tso dzi blibo me.\nWoƒe dzi ku ami ahe ami ene, ke nyea mekpɔ dzidzɔ le wò seawo ŋu.\nWò nu me sewo nyo nam wu sika kple klosalo akpe nanewo.\nWò asiwo wɔm, eye woɖɔm ɖo; fia nunyam, ne masrɔ̃ wò seawo!\nAmesiwo vɔ̃a wò la, woakpɔm ahakpɔ dzidzɔ, elabena mele wò nya la sinu kpɔm.\nYehowa, menyae be, wò ʋɔnudɔdrɔ̃wo le eteƒe, eye nèbɔbɔm ɖe anyi le nyateƒe la me.\nWò amenuveve nenye akɔfafa nam le wò ŋugbedodo na wò dɔla la nu.\nWò nublanuikpɔkpɔ neva dzinye, ne mana agbe, elabena wò se la enye nye dzidzɔ.\nŊu nekpe dadalawo, elabena wotem ɖe anyi yakatsyɔ; ke nyea wò seawo ŋu medea ŋugble lena.\nAmesiwo vaa wò kple amesiwo nya wò ɖaseɖiɖiwo, netrɔ ɖe ŋunye.\nFɔɖiɖi meganɔ nye dzi ŋu le wò ɖoɖowo me, ne ŋu nakpem o.\nNu le nye luʋɔ ŋu le wò xɔnɔme didi me wò nye sinu kpɔm mele.\nNu te nye ŋkuwo ŋu le wò ŋugbedodo didi me be: Ɣe kaɣi nafa akɔ nam?\nElabena ne mele abe lãgbɔlẽgolo, si le dzokɔ ene hã, nyemɔŋlɔ wò ɖoɖowo be o.\nWò dɔla ƒe ŋkekewo la, nenie wole? Gbekagbe nadrɔ̃ ʋɔnu yonyemetilawo?\nDadalawo ɖe ne num, wo amesiwo mewɔa nu ɖe wò se la nu o.\nWò seawo katã nye nyateƒe; wole yonyeme tim yakatsyɔ, xɔ nam!\nEkpɔtɔ vie wotsrɔ̃m ɖa le anyigba dzi kloe, ke nyemegblẽ wò seawo ɖi o.\nGbɔ agbem le wò amenuveve la nu, eye malé ŋku ɖe wò nu me ɖaseɖiɖiwo ŋu.\nYehowa, wò nya la li ke ɖe dziƒo tegbee.\nWò nuteƒewɔwɔ li tso dzidzime yina dzidzime, èɖo anyigba anyi, eye wòtɔ ɖe tsitrenu.\nWoli vaseɖe egbe, elabena wo katã wole suhɔwòm.\nƉe menye wò see nye nye dzidzɔ o la, anye ne metsrɔ̃ ɖe nye hiã me.\nNyemaŋlɔ wò sewo be tegbee o, elabena woawo nétsɔ gbɔ agbem.\nTɔwò menye, xɔ nam, elabena mebiaa wò seawo ta sena.\nAme vɔ̃ɖiwo de xa ɖe ŋunye, be yewoatsrɔ̃m, ke nye la meléa ŋku ɖe wò ɖaseɖiɖiwo ŋu.\nMekpɔ nuwo katã ƒe nuwuwu, ke seƒeɖo meli na wò se la o.\nAleke gbegbe nyemehelɔ̃a wò se lae o! Nye ŋugbledede wonye ɖaa.\nWò se la wɔm nunyalae wu nye futɔwo, elabena tɔnyee wonye tegbee.\nMedze nunya wu nye nufialawo katã, elabena wò ɖaseɖiɖiwo nye nye ŋugbledede.\nMese nu gɔme wu ame tsitsiwo, elabena melé wò seawo me ɖe asi.\nMete nye afɔ ɖe megbe tso toƒe vɔ̃ɖiwo katã gbɔ, ne malé ŋku de wò nya ŋu.\nNyemete ɖa le wò ɖoɖowo ŋu o, elabena wòe fia num.\nWo nyawo vivi na nye veme wu anyitsi le nye nu me.\nWò sewo na medze nunya, eyata melé fu aʋatsomɔwo katã.\nWò nya enye akaɖi na nye afɔ kple kekeli na nye toƒe.\nWobɔbɔm ɖe anyi ŋutɔ, Yehowa, gbɔ agbem le wò nya la nu.\nYehowa, na nye nu ƒe vɔsa faawo nadze ŋuwò, eye fia wò ɖoɖowom.\nMelé nye agbe ɖe asiƒome ɖaa, ke nyemeŋlɔ wò se la be o.\nAme vɔ̃ɖiwo tre mɔ nam, ke nyemetra ɖa tso wò seawo gbɔ o.\nWò ɖaseɖiɖiwo nye nye domenyinu tegbee, elabena woawoe nye nye dzi ƒe dzidzɔ.\nNye dzi lɔ̃ be, yeawɔ wò ɖoɖowo dzi tegbee vaseɖe nuwuwu.\nMelé fu adzɔveeɖulawo, ke melɔ̃a wò se la.\nƔaɣlaƒe kple akpoxɔnu nènye nam; wò nya la sinu dzem mele.\nMi nu vlo wɔlawo, mite ɖa le ŋunye, ne malé nye Mawu ƒe seawo me ɖe asi.\nLém ɖe asi le wò ŋugbedodo la nu, ne manɔ agbe, megana ŋu nakpem le nye mɔkpɔkpɔ me o.\nDo ŋusẽm, ne woaxɔ nam, eye makpɔ dzidzɔ le wò ɖoɖowo ŋu tegbee.\nEgbe amesiwo katã tra tso wò ɖoɖowo gbɔ, elabena woƒe alakpadada mele ɖeke me o.\nEɖe anyigba dzi ame vɔ̃ɖiwo katã ɖe aga abe aŋuka ene, eyata melɔ̃a wò ɖaseɖiɖiwo.\nNye lãme lulu le wò ŋɔdzi ta, eye wò ʋɔnudɔdrɔ̃ tso dzika ƒo nam.\nMewɔa nusi le eteƒe kple nusi edzɔ; megagblẽm ɖe amesiwo tem ɖe anyi la si me o.\nXɔ nya ɖe wò dɔla nu hena eƒe nyui, ne dadalawo nagatem ɖe anyi o.\nNu te nye ŋkuwo ŋu le wò xɔname kple wò ŋugbedodo dzɔdzɔe la ŋuti.\nWɔ na wò dɔla le wò amenuveve la nu, eye nafia wò ɖoɖowom.\nWò dɔla menye, fia nunyam, ne madze si wò ɖaseɖiɖiwo!\nYehowa ƒe nuwɔɣi do edzi, elabena wotu wò se la.\nEyatae melɔ̃a wò seawo wu sika kple sika nyuitɔ ɖo.\nEyata mebua wò seawo katã be, wole eteƒe; melé fu aʋatsomɔwo katã.\nWò ɖaseɖiɖiwo nye nukunu, eyata nye luʋɔ léa wo me de asi.\nNe woʋu go wò nya la, eklẽna, eye wòfiaa nunya amesiwo ŋu wɔna mele o.\nMeke nu de te, eye nye veme ƒu, elabena wò seawo le dzroyem.\nTrɔ ɖe ŋunye, eye nave nunye, abe alesi wòdze amesiwo lɔ̃a wò ŋkɔe la ene.\nTsɔ wò nya la li ke nye afɔɖeɖe, eye megana nu vɔ̃ɖia ɖeke naɖu fia de dzinye o!\nƉem tso amegbetɔwo ƒe tetedeanyi me, ekema malé ŋku de wò seawo ŋu.\nNa wò ŋku me naklẽ ɖe wò dɔla dzi, eye nafia wò ɖoɖowom.\nNye ŋkuwo le tsi kplɔm yoo abe tɔʋu ene, le esi womelé ŋku de wò sea ŋu o ta.\nYehowa, dzɔdzɔetɔ nenye, eye wò ʋɔnudɔdrɔ̃wo le eteƒe.\nEde wò sewo le dzɔdzɔenyenye kple nuteƒewɔwɔ me ŋutɔ.\nŊuʋaʋa le wu ye ge, elabena nye ketɔwo ŋlɔ wò nya la be?\nWò nya me kɔ ŋutɔ, eye wò dɔla melɔ̃a nu le egbɔ o.\nNyemele ɖeke me o, eye wodo vlom, ke nyemeŋlɔ wò sewo be o.\nWò dzɔdzɔenyenye le dzɔdzɔe tegbee, eye wò se la nye nyateƒe.\nHiã kple xaxa dzɔ de dzinye, ke wò seawo nye nye dzidzɔ.\nWò ɖaseɖiɖiwo le dzɔdzɔe tegbee; fia nunyam, ne manɔ agbe.\nMeyɔ wò tso dzi blibo me, Yehowa, ɖo tom; malé wò ɖoɖowo me ɖe asi.\nMeyɔ wò, xɔ nam, ne malé ŋku ɖe wò ɖaseɖiɖiwo ŋu.\nMeɖo ɣli, hafi ŋu nava ɖe le eme; wò nya la sinu dzɔm mele.\nNye ŋkuwo le te hafi zãdzɔɣiwo ɖo, bene made ŋugble le wò nyawo ŋu.\nƉo to nye gbe le wò amenuveve la nu; Yehowa, gbɔ agbem le wò ɖoɖoawo nu.\nAmesiwo le ŋukpenanuwɔwɔ yome tim la, gogo, wole adzɔge tso wò se la gbɔ.\nYehowa, ètsɔ kpuiƒe, eye wò seawo katã nye nyateƒe.\nXoxoxo ke menya le wò ɖaseɖiɖiwo ŋu be, èɖo wo anyi tegbee.\nKpɔ nye hiã ɖa, eye naɖem, elabena nyemeŋlɔ wò se la be o.\nWɔ nye dzre, eye naɖem; gbɔ agbem le wò ŋugbedodo la nu.\nXɔname le aga tso ame vɔ̃ɖiwo gbɔ, elabena womebiaa wò ɖoɖowo ta sena o.\nWò nublanuikpɔkpɔ sɔ gbɔ, Yehowa, gbɔ agbem te wò ɖoɖoawo nu.\nYonyemetilawo kple nye ketɔwo de ha; ke nyemete ɖe aga tso wò ɖaseɖiɖiwo gbɔ o.\nMekpɔ ame mawɔnuteƒewo, eye wòvem be, womeléa ŋku ɖe wò nyawo ŋu o.\nKpɔe ɖa dzro, melɔ̃a wò seawo; Yehowa, gbɔ agbem le wò amenuveve la nu.\nWò nya ƒe taƒoƒo enye nyateƒe, eye wò ɖoɖo dzɔdzɔeawo li tegbee.\nAmegãwo ti yonyeme yakatsyɔ, eye nye dzi dzo nyanyanya le wò nya la ta.\nDzi le dzɔyem ɖe wò ŋugbedodo la ŋu, abe amesi kpɔ aboyonu geɖe ene.\nMele tu aʋatso, eye menyɔ ŋui; ke melɔ̃a wò se yia.\nŊutifafa gã le amesiwo lɔ̃a wò sea la si, eye nukiklia ɖeke meli na wo o.\nYehowa, mele mɔ kpɔm na wò xɔname, eye mewɔa wò seawo dzi.\nNye luʋɔ léa ŋku ɖe wò ɖaseɖiɖiwo ŋu, eye melɔ̃a wo vevie ŋutɔ.\nMeléa ŋku ɖe wò seawo kple ɖaseɖiɖiawo ŋu, elabena nye mɔwo katã le ŋknwò me.\nYehowa, nye ɣli netu wò; fia nunyam le wò nya la nu.\nNye kokoƒoƒo nede ŋkuwò me, ɖem le wò ŋugbedodo la nu!\nNye nuyiwo adudu kafukafu aƒo ɖi, elabena èfia wò ɖoɖowom.\nNye aɖe adzi ha le wò nya la ŋu, elabena wò seawo katã le dzɔdzɔe.\nNa wò asi nakpe ɖe ŋunye, elabena metia wò seawo.\nYehowa, wò xɔname le dzroyem, eye wò se la enye nye dzidzɔ.\nNye luʋɔ nenɔ agbe, ne wòakafu wò, eye wò ʋɔnudɔdrɔ̃wo nekpe ɖe ŋunye.\nMetra abe alẽ bubu ene; di wò dɔla, elabena nye ŋku medzo le wò seawo dzi o.


Kpɔ tɔmenyi, si mewɔ kpe ɖe ŋuwò ɖa! Eɖua gbe abe nyi ene. Kpɔ ɖa, eƒe ŋusẽ le eƒe ali me, eye eƒe ŋusẽ le eƒe ƒodokawo me. Eli eƒe asike ɖe dzi abe sederti ene, eye eƒe atagbo me kawo ɖo wo nɔewo me kunyakunya. Eƒe ƒuwo le abe akɔbliyetiwo ene, eye eƒe ƒuwo le abe gakpɔti ene. Eya nye Mawu ƒe nuwɔwɔwo ƒe gbãtɔ, eye ewɔla tsɔ yi de asi nɛ. Elabena nuɖuɖu miena ɖe towo dzi ne eye gbemelãwo katã ɖia adzrɔ le afima. Egbɔna ɖe eme le tɔŋgɔtrefe le, eye wòɣlana ɖe aƒlawo me le si me. Aguŋgbawo ɖo vɔvɔli ɖe edzi, eye amutiwo ɖe to ɖee. Kpɔ ɖa, ne tɔsisi ɖe ati ʋɔ me la, dzika metsoa eƒo o, eye ne Yordan le ƒoƒom ɖe nuti ŋu nɛ hã, enɔa anyi bɔkɔɔ. De amea ɖe ate ŋu alée le ŋgɔdze, eye wòaƒo ka ɖe ŋɔti me nɛa?\n Kpɔ ɖa, eƒe mɔkpɔkpɔ azu dzodzro: ne ekpɔe tete ko la, aɖo baba ɖe anyi. Amea ɖeke meɖoa nu tamee, be wòaʋuʋui o; eye ameka ate ŋu anɔ te ɖe nunya? Ameka tre nu nanam, ne maɖo eteƒe nɛ? Nusiwo le dziƒo blibo la te la, tɔnye wonye. Nyemazi ɖoɖoe le eƒe ŋutinuwo, eƒe ŋusẽ gbogboawo kple eƒe nɔnɔme dzeani la ŋu o. Ameka aklo ava le eŋu, eye ameka aɖo eƒe aɖuwo domee? Ameka aʋu eƒe ŋku me ʋɔtruwo? Ŋɔdzi ƒo xlã eƒe aɖuwo. Eƒe akpoxɔnu trikpawo nye adegbeƒonu, eye wolè ɖe wo nɔewo ŋu kpaɖikpãɖi. Womimi ɖe wo nɔewo ŋu, ale be ya metoa wo domee o. Ɖesiaɖe ku ɖe nɔvia ŋu, eye wode alɔ wo nɔewo me, ale be womate ŋu amã o. Eƒe nyenyẽ kea dzo, eye eƒe ŋkuwo le abe agudzedze ƒe aɖabawo ene.\n Esi Yerusalem-fia Adonizedek se bena, Yosua xɔ Ai, eye wòtsrɔ̃e gbidigbidi, ewɔ Ai kple eme fia, abe alesi wòwɔ Yerixo kple eme fia ene, eye Gibeontɔwo wɔ xɔlɔ̃ kple Israel, eye wole wo dome la, wova ŋutɔ; elabena Gibeon-du la lolo abe fiaduwo dometɔ ɖeka ene, elolo wu Ai, eye eme ŋutsuwo katã nye kalẽtɔwo. Tete Yerusalem-fia Adonizedek dɔ ame ɖo ɖe Xebron-fia Hoham, Yarmut-fia Piram, Laxis-fia Yafia kpakple Eglon-fia Debir gbɔ gblɔ bena: Miho va kpe ɖe ŋunye, ne miasi Gibeon, elabena ewɔ xɔlɔ̃ kple Yosua kpakple Israel-viwo. Eye Amoritɔwo ƒe fia atɔ̃awo, siwo nye Yerusalem-fia, Xebron-fia, Yarmut-fia, Laxis-fia kple Eglon-fia kpakple woƒe aʋakɔwo katã kpe ta, eye woho va ɖe to ɖe Gibeon ŋu hewɔ ana kplii. Tete Gibeontɔwo ɖo ame ɖo ɖe Yosua le Gilgal le asaɖa me gblɔ bena: Megaɖe asi le wò dɔlawo ŋu o, va mía gbɔ kaba naxɔ na mi, eye nakpe ɖe mía ŋu, elabena Amoritɔwo ƒe fia, siwo katã le towo dzi la, ƒo ta kpli ɖe mía ŋu. Enumake Yosua kple eƒe aʋakɔ la katã kpakple kalẽtɔwo katã ho tso Gilgal. Eye Yehowa gblɔ na Yosua bena. Megavɔ̃ o, elabena matsɔ wo ade asi na wò, eye wo dometɔa ɖeke manɔ te ɖe ŋuwò o. Tete Yosua va ƒo ɖe wo dzi kpoyi, elabena ezɔ zã blibo la tso Gilgal. Eye Yehowa na wolulu le Israel ŋku me, eye wòsi wo le Gibeon gbɔ tɔtɔtɔ, eye woli wo yome vaseɖe Bet-Xoron-mɔ dzi, eye wòsi wo vaseɖe Aseka kple Makeda ke.


Dzi kpɔdzidzɔ nana lãme hayana, ke gbɔgbɔ xanu nana ƒuwo ƒuna kplakplakpla.\n5 Mose 7:12-15\n Ne miese se siawo, mielé wo me ɖe asi, eye miewɔ wo dzi la, ekema Yehowa, mia Mawu, awɔ nubabla kple nublanuikpɔkpɔ, si ŋu wòka atam ɖo na mia fofowo la dzi, eye wòalɔ̃ wò, ayra wò, eye wòana nadzi ɖe dzi, ayra wò dɔmevi kple wò anyigba dzi nukuwo, wò bli, wò wein kple wò ami, wò nyinɔ kple wò alẽnɔ, le anyigba, si ŋu wòka atam ɖo na fofowòwo be, yeatsɔe na wò la dzi. Woayra wò aƒo dukɔwo katã ta: mia dometɔa ɖeke magbe vidzidzi o, eye miaƒe lãwo matsi ko o. Eye Yehowa axe mɔ na dɔlélewo tsyo ƒomevi le ŋuwò, eye makplɔ Egiptedɔvɔ̃, siwo katã nenya la, aƒu wò o, ke boŋ akplɔ wo aƒu wò ketɔwo.\nEyata meɖe kuku na mi bena, miatsɔ nu aɖu, elabena esia nyo na miaƒe xɔxɔ: elabena mia dometɔa ɖeke ƒe taɖa ɖeka mabu atso eta o.\n3 Mose 11:1-4\n Eye Yehowa ƒo nu kple Mose kple Aron gblɔ na wo bena: Migblɔ na Israel-viwo be: Lã, siwo miaɖu le lãfɔnewo dome le anyigba dzi la, wonye si. Miekpɔ mɔ aɖu lãtɔne, siwo katã ƒe afɔkli me fe, eye wodzɔa nu gaɖuna. Ke lã, siwo dzɔa nu gaɖuna kple esiwo ƒe afɔkli me fe dometɔ, siwo miaɖu o la, wonye, kposɔ, elabena edzɔa nu gaɖuna, ke eƒe aƒɔkli me mefe o, lã makɔmakɔ wòanye na mi;\nAfii ame kɔkɔe, siwo léa Mawu ƒe seawo kple Yesu ƒe dzixɔse me ɖe asi la, ƒe dzidodo le.\nNya dzeto la anyitsi wonye, evivina na luʋɔ, eye wòyɔa dɔ ƒuwo.\n Vinye, lé to ɖe nye nyawo ŋu, eye naƒu to anyi ɖe nye nuƒoƒo ŋu. Womegate ɖa le ŋkuwò me o, dzra wo ɖo ɖe wò dzi ƒe gogloeaƒe. Elabena agbe wonye na amesiwo katã ƒe asi su wo dzi la, eye woyɔa ɖɔ woƒe ŋutilã blibo la.\n Meganye nunyala le ɖokuiwò ŋku me o, vɔ̃ Yehowa, eye natsri va; ekema esia ada gbe le wò ƒodo ŋu, eye woana wò ƒuwo me nafa miaa.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nKPƆ nudzɔdzɔ sia ɖa le susu me: Yesu Kristo le eme ɖem be amesiwo tsi tre ɖe eƒe subɔsubɔ ŋu le Yerusalem ado nuxaxa nɛ vevie ahawui emegbe. Esesẽ na exɔlɔ̃ kplikplikpli apostolo Petro be wòaxɔe ase. Le nyateƒe me la, eɖe kpɔ Yesu hegbe nya nɛ. Ðikeke aɖeke mele Petro ƒe nuwɔwɔ le dzimekɔkɔ me kple eƒe ɖetsɔleme vavã ŋu o. Gake aleke Yesu bu Petro ƒe nuŋububui? Yesu gblɔ be: “Te ɖa yi megbenye, Satana! Nuɖiaɖia nènye nam, elabena menye Mawu tɔ nèsusu o, negbe nusi nye amegbetɔwo tɔ ko.”—Mateo 16:21-23.\nAleke ema anya dze Petro kpo enye si! Le kpekpeɖeŋunala kple alɔdola si wòanye teƒe la, ezu “nuɖiaɖia” na eƒe Aƒetɔ si gbɔ melɔ̃a nu le o la le go sia me. Aleke wòdzɔe? Ðewohĩ vo si amegbetɔwo katã dana le woƒe nuŋububu me—si nye nusi dzi ko ame di be yeaxɔ se la dzixɔxɔse—ƒe mɔ̃e ɖe Petro.\nMègaka Ðe Ðokuiwò Dzi Akpa O\nNusi ate ŋu agblẽ nu le míaƒe nuŋububu nyuie ŋu enye alesi wòle bɔbɔe be míaka ɖe mía ɖokui dzi akpa. Apostolo Paulo xlɔ̃ nu hati Kristotɔ siwo nɔ blema Korinto be: “Amesi ke susuna be, yele tsitre la, nakpɔ nyuie, bena wòagadze anyi o.” (Korintotɔwo I, 10:12) Nukatae Paulo gblɔ nya sia? Anɔ eme be enya alesi wòle bɔbɔe be amegbetɔwo ƒe nuŋububu me nagblẽe—be Kristotɔwo gɔ̃ hã ƒe susu ‘nagblẽ tso nyateƒetoto kple kɔkɔenyenye siwo dze Kristo la gbɔ.’—Korintotɔwo II, 11:3.\nEsia dzɔ ɖe Paulo ƒe tɔgbuiwo ƒe dzidzime blibo aɖe dzi. Ɣemaɣi la, Yehowa gblɔ na wo be: “Nye susuwo menye miaƒe susuwo o, eye miaƒe mɔwo menye nye mɔwo o.” (Yesaya 55:8) Wobu “wo ɖokui nunyalawoe” wòzu afɔku na wo. (Yesaya 5:21) Eyata susu le eme godoo be míalé ŋku ɖe alesi míate ŋu abu nuwo ŋu nyuie be míaƒo asa na afɔku mawo tɔgbe ŋu.\nKpɔ Nyuie le Nuwo Ŋu Bubu le Ŋutilã Nu Ŋu\nNuwo ŋu bubu le ŋutilã nu kpɔ ŋusẽ gbegblẽ ɖe Korintotɔ aɖewo dzi. (Korintotɔwo I, 3:1-3) Woɖoa ŋu ɖe amegbetɔwo ƒe xexemenunya ŋu wu esi wòaɖoe ɖe Mawu ƒe Nya ŋu. Ðikeke mele eme o be Hela nunyala siwo nɔ anyi ɣemaɣi la nye agbalẽnyalawo. Gake le Mawu ŋkume la, wotsi bome. Paulo gblɔ be: “Woŋlɔ ɖi bena: ‘Magblẽ nunyalawo ƒe nunya dome, eye maɖe gɔmeselawo ƒe gɔmesese ɖa.’ Afika nunyala le? Afika agbalẽfiala le? Afika xexe sia me ƒe anukutsyɔla le? Alo menye Mawu trɔ xexe sia me ƒe nunya wòzu bometsitsi o ɖe?” (Korintotɔwo I, 1:19, 20) “Xexeme ƒe gbɔgbɔ” ye kpɔa ŋusẽ ɖe agbalẽnyala siawo dzi tsɔ wu be Mawu ƒe gbɔgbɔ nakpɔe ɖe wo dzi. (Korintotɔwo I, 2:12) Woƒe xexemenunya kple nukpɔsusuwo mewɔ ɖeka kple Yehowa ƒe tamesusu o.\nSatana Abosam, amesi zã da tsɔ ble Xawa, ye nye amesi koŋ gbɔ nuŋububu le ŋutilã nu tso. (Mose I, 3:1-6; Korintotɔwo II, 11:3) Ðe wògakpɔtɔ nye afɔku na mía? Ẽ! Mawu ƒe Nya gblɔ be Satana “gbã ŋku na” amewo ale gbegbe be, ele ‘xexeame katã blem’ fifia. (Korintotɔwo II, 4:4; Nyaɖeɖefia 12:9) Aleke gbegbe wòle vevie enye si be míanɔ ŋudzɔ ɖe eƒe ayemɔwo ŋui!—Korintotɔwo II, 2:11.\nNɔ Ŋudzɔ Ðe “Amewo ƒe Beble” Ŋu\nApostolo Paulo hã xlɔ̃ nu ku ɖe “amewo ƒe beble” ŋu. (Efesotɔwo 4:14) Edo go “dɔwɔla, siwo blea ame” siwo wɔ abe nyateƒea gblɔmee wole ene gake wonye amesiwo tututu tɔtɔe. (Korintotɔwo II, 11:12-15) Be amesiawo naɖo woƒe taɖodzinuawo gbɔ la, wozãa kpeɖodzi tiatia aɖewo, nya wɔdɔɖeamedziwo, nya trama siwo ƒe akpa aɖewo nye nyateƒe, ameflunyawo, kple alakpa ŋutɔŋutɔ gɔ̃ hã.\nAmeflunyagblɔlawo zã nya abe “kɔmamã” ene zi geɖe tsɔ gblẽa ame bubuwo ŋui. Nya aɖe si woɖo Europa ƒe Aɖaŋuɖotakpekpea ƒe Sewɔtakpekpea ŋkume gblɔ be “woaɖo aɖaŋu na” dziɖuɖumegã siwo le numekuku wɔm le subɔsubɔha yeyewo ŋu be “woadzudzɔ nyagbe sia zazã.” Nukatae? Wobui be nya “kɔmamã” nye ameŋugblẽnya vevi aɖe. Egblɔ yi edzi be: “Ame hahoowo bua kɔmamã egbea be enye nu vɔ̃ɖi aɖe ŋutɔ alo edoa afɔku ame.” Le mɔ ma ke nu la, Hela agbalẽnyalawo tsɔ nya ɖe apostolo Paulo ŋu madzemadzee be enye “nuƒola,” alo ‘nukuiwo fɔla.’ Nusi wodi be yewoafia enye be enye nukpoloe ƒuƒlu ƒola, amesi ƒoa nu tso nunya kui siwo le esi ŋu ɣeawokatãɣi. Le nyateƒe me la, ‘Yesu kple tsitretsitsia ƒe nyanyui la gblɔmee’ Paulo nɔ.—Dɔwɔwɔwo 17:18.\nÐe ameflunyagblɔlawo ƒe aɖaŋuawo wɔ dɔa? Ẽ. Wowɔ akpa vevi aɖe le gbevovovodolawo kple subɔsubɔhawo dome fuléle hehe vɛ me to amewo ƒe nukpɔsusu le dukɔ alo subɔsubɔ bubu me tɔwo ŋu totro me. Ame geɖe zã wo tsɔ da ame ƒomevi siwo ame geɖewo menya o la ɖe anyi. Adolf Hitler zã mɔnu siawo nyuie esime wòna wova bu Yudatɔwo kple ame bubuwo be wonye “ame gbegblẽwo,” “ame vɔ̃ɖiwo,” kple “ŋɔdzinu” na Dukɔa. Mègaɖe mɔ ame fuflu sia ƒomevi naƒo ɖi alesi nèbua nuwo ŋui o.—Dɔwɔwɔwo 28:19-22.\nMègable Ðokuiwò O\nMía ɖokuiwo beble hã le bɔbɔe ŋutɔ. Le nyateƒe me la, anye nusesẽ ŋutɔ be woaɖe asi le nukpɔsusu ŋu alo abia nya le eŋu. Nukatae? Elabena míaƒe dzi kuna ɖe míaƒe nukpɔsusuwo ŋu vevie. Ekema míato alakpa nukpɔsusuwo me ayi mía ɖokuiwo ble ge—to nukpɔsusu aɖewo toto vɛ be míatsɔ aʋli dzixɔse siwo ŋu vodada le eye wokplɔa ame tranae la tae me.\nEsia dzɔ ɖe ƒe alafa gbãtɔ me Kristotɔ aɖewo dzi. Wonya Mawu ƒe Nya la, gake womena wòkpɔ ŋusẽ ɖe woƒe nuŋububu dzi o. Ewɔe be wova zu ‘amesiwo tsɔ alakpa nukpɔsusu nɔ wo ɖokui blemee.’ (Yakobo 1:22, 26) Nusiwo ɖenɛ fiana be ameɖokuibeble ƒe mɔ̃ sia ɖe mí la dometɔ ɖekae nye ne míedoa dziku ne wobia nya ku ɖe míaƒe dzixɔsewo ŋu. Le esi teƒe be míado dziku la, nunya le eme be nukpɔsusu nyui nanɔ mía si eye míalé to ɖe nusi ame bubuwo di be yewoagblɔ ŋu—nenye be míeka ɖe edzi be míaƒe nukpɔsusue nye dzɔdzɔea hã.—Lododowo 18:17.\nDi “Sidzedze Mawu”\nNukae nàte ŋu awɔ be nàbu nuwo ŋu nyuie? Kpekpeɖeŋunu geɖe li, gake ele be míalɔ̃ faa be míadii. Fia nunyala Salomo gblɔ be: “Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu, eye nèbi wò dzi ɖe gɔmesese ŋuti, ẽ, ne èyɔ nunya, eye nèkɔ wo gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu.” (Lododowo 2:1-5) Ẽ, ne mía ŋutɔwo míedze agbagba be míana nyateƒenya siwo le Mawu ƒe Nya me naxɔ míaƒe susu kple dzi me la, nunya, gɔmesese, kple nugɔmesese akuakua asu mía si. Ema afia be míele nusiwo xɔ asi sasasã wu klosalo alo ŋutilãmenu xɔasi ɖesiaɖe la dim.—Lododowo 3:13-15.\nLe nyateƒe me la, nunya kple sidzedze nye nu veviwo le nuŋububu nyuie me. Mawu ƒe Nya gblɔ be: “Ekema nunya age ɖe wò dzi me, eye sidzedze avivi wò luʋɔ nu. Tamebubu akpɔ dziwò, eye gɔmesese adzɔ ŋuwò, ne wòaɖe wò tso mɔ vɔ̃ dzi, le amesiwo gblɔa godzenya la ŋu, amesiwo gblẽ mɔ dzɔdzɔe la ɖi, be woazɔ blukɔ ƒe mɔ dzi.”—Lododowo 2:10-13.\nEle vevie ŋutɔ be míana Mawu ƒe tamesusuwo nafia mɔ alesi míebua nuwo ŋui le xaxa alo afɔku ƒe ɣeyiɣiwo me. Seselelãme sesẽwo abe dziku alo vɔvɔ̃ ene ate ŋu ana wòasesẽ na mí be míabu nuwo ŋu nyuie. Salomo gblɔ be: “Sesẽnuɖuɖu doa bometsila nunyalawo.” (Nyagblɔla 7:7) Ele bɔbɔe gɔ̃ hã be miaƒe ‘dzi nanyrã ɖe Yehowa ŋu.’ (Lododowo 19:3) Le mɔ ka nu? To míaƒe kuxiwo ƒe fɔ bubu Mawu me kpakple wo zazã atsɔ ado taflatsee le nusiwo mewɔ ɖeka kple eƒe sewo kple gɔmeɖosewo o la wɔwɔ me. Le esi míanɔ bubum be míenya nu wu teƒe la, mina míalé to ɖe aɖaŋuɖola nyanu siwo dina be yewoakpe ɖe mía ŋu to Ŋɔŋlɔawo zazã me ŋu ɖokuibɔbɔtɔe. Eye ne ehiã la, mina míalɔ̃ faa be míaɖe asi le nukpɔsusu vevi siwo míeƒoa asii o gɔ̃ hã ŋu ne eva dze ƒã be vodada le wo ŋu.—Lododowo 1:1-5; 15:22.\n‘Ðe Kuku na Mawu’\nƔeyiɣi siwo tɔtɔa ame hedoa afɔku ame mee miele. Nenye be míawɔ nyametsotso nyuiwo ahaɖe afɔ nyuie la, gbedodoɖa edziedzi be Yehowa nafia mɔ mí le vevie. Paulo ŋlɔ bena: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Ne nunya si míatsɔ akpɔ kuxi alo tetekpɔ siwo tɔtɔa ame gbɔe mele mía si o la, ehiã be ‘míaɖe kuku na Mawu, si na amewo katã faa, eye medoa ŋukpe ame o la.’—Yakobo 1:5-8.\nEsi apostolo Petro nyae be ehiã be hati Kristotɔwo nawɔ nu le nunya me ta la, edi be ‘yeanyɔ woƒe tamesusu, si me kɔ la.’ Edi be ‘woaɖo ŋku nya, siwo nyagblɔɖila kɔkɔeawo gblɔ ɖi tsã la, kple Aƒetɔ kple Xɔla, Yesu Kristo, ƒe se, si wòde la dzi.’ (Petro II, 3:1, 2) Ne míewɔ esia hena míaƒe susu wɔ ɖeka kple Yehowa ƒe Nya la, míabu nuwo ŋu nyuie ahaɖe afɔ nyuie.\nKristotɔ gbãtɔwo na mawumenunya kpɔ ŋusẽ ɖe woƒe nuŋububu dzi, ke menye xexemenunya o\nXexemenunyalawo tso miame yi ɖe ɖusime: Epikuro: Photograph taken by courtesy of the British Museum; Cicero: Reproduced from The Lives of the Twelve Caesars; Plato: Roma, Musei Capitolini\nGbedodoɖa kple Mawu ƒe Nya sɔsrɔ̃ le vevie\nƉoe Ɖe Amewo Ɖoe Ɖe Amewo Bu Nuwo Ŋu Nyuie Wɔ Nu Nunyatɔe\nw03 7/15 axa 21-23


Luka 14 | Biblia Le Internet Dzi | Xexe Yeye Gɔmeɖeɖe\nWoda gbe le ŋutsu aɖe si le tetedɔ lém ŋu le Sabat dzi (1-6)\nNye ame kpekpe ɖokuibɔbɔla (7-11)\nKpe ame siwo mate ŋu aɖo eteƒe na wò o la (12-14)\nAme kpekpe siwo do taflatsɛ ŋuti lododo (15-24)\nNu si nusrɔ̃lanyenye bia (25-33)\nNe dze bu eƒe ŋusẽ (34, 35)\n14 Ɣebubuɣi la, Yesu yi Farisitɔwo ƒe kplɔla aɖe ƒe me le Sabat dzi be yeaɖu nu, eye wonɔ ŋku lém ɖe eŋu vevie. 2 Eye kpɔ ɖa, ŋutsu aɖe si le tetedɔ lém la le eŋgɔ. 3 Eya ta Yesu bia ame siwo nya Sea nyuie la kple Farisitɔwo be: “Ðe se ɖe mɔ be woada dɔ le Sabat dzi loo alo se meɖe mɔ o?”+ 4 Ke wozi kpi. Ale wòka asi amea ŋu heda gbe le eŋu, eye wòdo mɔe. 5 Ebia wo be: “Mia dometɔ kae li, ne viaŋutsu alo eƒe nyitsu ge ɖe vudo me le Sabat dzi la,+ maɖee enumake o?”+ 6 Eye womete ŋu ɖo nya sia ŋu o. 7 Esi wòkpɔ ale si ame kpekpeawo le bubunɔƒewo tiam na wo ɖokuiwo la,+ egblɔ* na wo be: 8 “Ne ame aɖe kpe wò va srɔ̃ɖekplɔ̃ ŋu la, mègava nɔ bubunɔƒe gãtɔ o.+ Ðewohĩ ekpe ame aɖe si nye bubume wu wò la hã vɛ. 9 Eye ame si kpe wò kplii la ava gblɔ na wò be: ‘Tsɔ wò nɔƒe na ame sia.’ Ekema àtsɔ ŋukpe ayi aɖanɔ nɔƒe mlɔetɔ. 10 Ke boŋ ne wokpe wò la, yi ɖanɔ anyi ɖe nɔƒe mlɔetɔ, ale be ne ame si kpe wò la va la, wòagblɔ na wò be: ‘Xɔ̃nye, yi ɖanɔ nɔƒe si ŋu bubu le wu.’ Ekema anye bubu na wò le ame kpekpe susɔeawo katã ŋkume.+ 11 Elabena ame sia ame si doa eɖokui ɖe dzi la, woabɔbɔe ɖe anyi, eye ame sia ame si bɔbɔa eɖokui la, woadoe ɖe dzi.”+ 12 Azɔ egblɔ na ame si kpee la hã be: “Ne èɖo ŋdɔ alo fiẽ kplɔ̃ la, mègakpe xɔ̃wòwo alo nɔviwòwo alo wò ƒometɔwo alo aƒelika kesinɔtɔwo o. Elabena ɖewohĩ woawo hã woava kpe wò gbe ɖeka, eye ema azu teƒeɖoɖo na wò. 13 Ke boŋ ne èɖo kplɔ̃ la, kpe ame dahewo, nuwɔametɔwo, bunɔwo kple ŋkuagbãtɔwo;+ 14 ekema àkpɔ dzidzɔ, le esi naneke mele wo si woatsɔ aɖo eteƒe na wò o la ta. Ke woaɖo eteƒe na wò le ame dzɔdzɔewo ƒe tsitretsitsi la me.”+ 15 Esi ame siwo hã wokpe dometɔ ɖeka se nya siawo la, egblɔ nɛ be: “Dzidzɔtɔe nye ame si aɖu nu* le Mawu Fiaɖuƒe la me.” 16 Yesu gblɔ nɛ be: “Ame aɖe ɖo fiẽnuɖukplɔ̃ gã aɖe,+ eye wòkpe ame geɖewo. 17 Esi fiẽnuɖuɣia ɖo la, edɔ eƒe kluvi ɖa be wòayi aɖagblɔ na ame kpekpeawo be, ‘Miva, elabena nu sia nu sɔ gbe.’ 18 Ke wo katã wodo taflatsɛ.+ Ame gbãtɔ gblɔ nɛ be, ‘Meƒle agble, eye ele nam be mayi aɖakpɔe ɖa; eya ta meɖe kuku, nyemate ŋu ava o.’ 19 Eye ame bubu gblɔ be, ‘Meƒle nyi eveeve teƒe atɔ̃, eye meyina wo do ge kpɔ, eya ta meɖe kuku, nyemate ŋu ava o.’+ 20 Ame bubu hã gblɔ be, ‘Ðeko meɖe srɔ̃e nye esia, eya ta nyemate ŋu ava o.’ 21 Eye kluvi la trɔ gbɔ va gblɔ nya siawo na eƒe aƒetɔ la. Ale eƒe aƒetɔ do dɔmedzoe, eye wògblɔ na eƒe kluvi la be, ‘Netsɔ, yi dua ƒe ablɔwo me kple kpɔdomeewo, eye nàkplɔ ame dahewo, nuwɔametɔwo, ŋkuagbãtɔwo kple bunɔwo vɛ.’ 22 Le ɣeyiɣi aɖe megbe la, kluvi la gbɔ va gblɔ be, ‘Aƒetɔ, mewɔ nu si nèɖo nam la, gake nɔƒe gali.’ 23 Eya ta aƒetɔ la gblɔ na kluvi la be, ‘Yi mɔwo dzi kple ablɔwo me, eye nàƒoe ɖe amewo nu be woava, ne nye aƒea me nayɔ.+ 24 Elabena mele egblɔm na mi be, ame mawo, siwo mekpe hafi wogbe la, dometɔ aɖeke maɖɔ nye fiẽnuɖuɖu la kpɔ o.’”+ 25 Ke ameha gã aɖe le mɔ zɔm kplii gbe ɖeka, eye wòtrɔ gblɔ na wo be: 26 “Ne ame aɖe va gbɔnye, eye melé fu fofoa, dadaa, srɔ̃a, viawo, nɔviaŋutsuwo kple nɔvianyɔnuwo,* ɛ̃, ne melé fu eya ŋutɔ ƒe agbe* kekeake gɔ̃ hã o la,+ mate ŋu anye nye nusrɔ̃la o.+ 27 Ame si metsɔ eƒe fuwɔameti* hedze yonyeme o la mate ŋu anye nye nusrɔ̃la o.+ 28 Le kpɔɖeŋu me, mia dometɔ kae li ne edi be yeatu xɔ* la, manɔ anyi abu eŋu kɔnta gbã ahakpɔ ɖa be nu sɔ gbɔ ɖe ye si yeate ŋu awu enu o mahã? 29 Ne menye nenema o la, aɖo egɔme anyi, gake mate ŋu awu enu o, eye ame siwo katã kpɔe la aɖu fewu le eŋu 30 agblɔ be: ‘Ame sia dze xɔtutu gɔme, gake mete ŋu wu enu o.’ 31 Alo fia kae li, eye ne eyina aʋa kpe ge kple fia bubu la, manɔ anyi abu eŋuti gbã, ne ate ŋu atsɔ asrafo akpe ewo anɔ te ɖe ame si gbɔna aʋa kpe ge kplii la ƒe asrafo akpe blaeveawo nu oa? 32 Ne ekpɔe be manya wɔ o la, ekema ne ame kemɛa le adzɔge ʋĩi gbɔna la, adɔ eƒe amewo ɖa be woawɔ ŋutifafa kplii. 33 Nenema kee mia dometɔ si magbe nu le nu siwo katã le esi la gbɔ o la mate ŋu anye nye nusrɔ̃la o.+ 34 “Nyateƒee, nu nyui aɖee dze nye. Ke ne dze bu eƒe ŋusẽ ɖe, nu kae woatsɔ adee?+ 35 Menyo na anyigba alo be woazãe abe aɖu ene hã o. Ðeko woatsɔe aƒu gbe. Ame si to senu li na la, nesee.”+\n^ Egɔmeɖeɖe tẽe, “ewɔ kpɔɖeŋu.”\n^ Egɔmeɖeɖe tẽe, “aɖu abolo.”\n^ Alo, “eye melɔ̃ fofoa, dadaa, srɔ̃a, viawo, nɔviaŋutsuwo kple nɔvianyɔnuwo ʋɛ wum o.”\n^ Alo, “mɔ́.”


Nyaɖeɖefia 6 | Biblia Le Internet Dzi | Xexe Yeye Gɔmeɖeɖe (1984)\n6 Eye esi Alẽvi la ɖe nutrenu adreawo dometɔ ɖeka ɖa la, mekpɔ, eye mese nu gbagbe eneawo dometɔ ɖeka tsɔ gbe si le abe dziɖegbe tɔ ene la gblɔ be: “Va!” 2 Eye mekpɔ, eye kpɔ ɖa, sɔ ɣi aɖe! Eye dati nɔ ame si bɔbɔ nɔ anyi ɖe edzi la si; eye wotsɔ fiakuku aɖe nɛ, eye wòdo go yi ɖale aʋa dzi ɖum, bene yeawu yeƒe aʋadziɖuɖu la nu. 3 Eye esi wòɖe nutrenu evelia ɖa la, mese nu gbagbe evelia gblɔ be: “Va!” 4 Eye bubu aɖe do, si nye sɔ hɛ̃ aɖe; eye woɖe mɔ na ame si bɔbɔ nɔ anyi ɖe edzi la be wòaɖe ŋutifafa ɖa le anyigba dzi, bene woawu wo nɔewo; eye wotsɔ yi gã aɖe nɛ. 5 Eye esi wòɖe nutrenu etɔ̃lia ɖa la, mese nu gbagbe etɔ̃lia gblɔ be: “Va!” Eye mekpɔ, eye kpɔ ɖa, sɔ yibɔ aɖe! Eye ame si bɔbɔ nɔ anyi ɖe edzi la lé nudanu ɖe asi. 6 Eye mese gbe aɖe abe nu gbagbe eneawo domee wòɖi le ene gblɔ be: “Lu lita ɖeka naxɔ denario ɖeka, eye ƒo lita etɔ̃ naxɔ denario ɖeka; eye mègawɔ nuvevi aɖeke ami kple wain o.” 7 Eye esi wòɖe nutrenu enelia ɖa la, mese nu gbagbe enelia ƒe gbe wògblɔ be: “Va!” 8 Eye mekpɔ, eye kpɔ ɖa, sɔ aɖe si fu kpii! Eye ŋkɔ si le ame si bɔbɔ nɔ anyi ɖe edzi si lae nye Ku. Eye Hades* kplɔe ɖo tututu. Eye wona ŋusẽ wo ɖe anyigba ƒe akpa ɖeka le ene me dzi, be woatsɔ yi legbe aɖe kple nuɖuɖu ƒe veve kple dɔvɔ̃ wuame kpakple anyigba dzi lã wɔadãwo awu amewoe. 9 Eye esi wòɖe nutrenu atɔ̃lia ɖa la, mekpɔ ame siwo wowu le Mawu ƒe nya kple ɖaseɖiɖidɔ si nɔ wo si ta la ƒe luʋɔwo le vɔsamlekpui la te. 10 Eye wodo ɣli kple gbe gã aɖe nɔ gbɔgblɔm be: “Aƒetɔ Dziɖulagã, kɔkɔetɔ kple nyateƒetɔ, va se ɖe ɣekaɣie nàgbe ʋɔnudɔdrɔ̃ kple hlɔ̃biabia ame siwo le anyigba la dzi ɖe míaƒe ʋu ta ase ɖo?” 11 Eye wona awu ʋlaya ɣi wo dometɔ ɖe sia ɖe; eye wogblɔ na wo be woaɖi ɖe eme vie, va se ɖe esime wo hati kluviwo kple wo nɔvi siwo woawu kpuie, abe ale si wowu woawo hã ene la, hã ƒe xexlẽme nade. 12 Eye esi wòɖe nutrenu adelia ɖa la, mekpɔ, eye anyigba ʋuʋu ŋutɔ; eye ɣe zu yibɔ abe lãfukotoku yibɔ ene, eye ɣleti bliboa trɔ zu abe ʋu ene, 13 eye dziƒoɣletiviwo ge dze anyigba, abe ale si gboti dudua eƒe tsetse siwo meɖi o la ɖe anyigba, ne ya sesẽ aɖe ʋuʋui la ene. 14 Eye dziƒo te ɖa abe agbalẽ xatsaxatsa aɖe si woŋlɔ́ ene, eye woɖe to sia to kple ƒukpo sia ƒukpo ɖa le wo teƒe. 15 Eye anyigba dzi fiawo kple ame ŋkutawo kple aʋafiagãwo kple kesinɔtɔwo kple ame sesẽwo kple kluvi ɖe sia ɖe kple ablɔɖeme ɖe sia ɖe ɣla wo ɖokuiwo ɖe agadowo me kple agakpe siwo le towo dome la te. 16 Eye woyi edzi le gbɔgblɔm na toawo kple agakpeawo be: “Mimu dze mía dzi, eye miɣla mí tso Ame si bɔbɔ nɔ anyi ɖe fiazikpui la dzi la ŋkume, kple Alẽvi la ƒe dziku la nu, 17 elabena woƒe dzikuŋkeke gã la ɖo, eye ame kae ate ŋu anɔ tsitre?”


Ðe Xexea Dzɔ Le Eɖokui Sia? Nu Ka Tae Mele Be Nàxɔ Nɔnɔmetɔtrɔ Ƒe Nufiafia Dzi Ase O? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Icelandic Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Korean Latvian Lingala Lithuanian Macedonian Malagasy Malay Malayalam Maltese Mambwe-Lungu Mongolian Myanmar Norwegian Papiamento (Curaçao) Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Ukrainian Vietnamese Xhosa Yoruba Zulu\nAlex tɔtɔ kura. Exɔ Mawu dzi se tso gbe aɖe gbe ke eye wòxɔe se hã be ɖe wowɔ xexea. Gake egbea woƒe nugbagbeŋutinunyafiala gblɔe gbeteɖedzitɔe be dzɔdzɔmeŋutinunya vavã dzie wotu nu gbagbewo ƒe nɔnɔmetɔtrɔ ƒe nufiafia ɖo. Alex medi be woabu ye bometsilae o. Egblɔ na eɖokui be: ‘Ne dzɔdzɔmeŋutinunyalawo ɖo kpe nɔnɔmetɔtrɔ ƒe nufiafia dzia, ame kae menye atɔ gbe wo?’\nÈse le ɖokuiwò me alea kpɔa? Ðewohĩ èxɔ nya si Biblia gblɔ be “le gɔmedzedzea me Mawu wɔ dziƒo kple anyigba” la dzi se le wò agbe me katã. (1 Mose 1:1) Gake nyitsɔ laa la, amewo va le agbagba dzem be yewoana nàxɔe ase be nyakpakpae nya siwo wogblɔna be ɖe wowɔ xexea la nye eye be nɔnɔmetɔtrɔ ƒe nufiafia boŋue nye nyateƒea. Ðe wòle be nàxɔ wo dzi asea? Nu ka tae mele be nàxɔ nɔnɔmetɔtrɔ ƒe nufiafia dzi ase o?\nSusu eve siwo tae mele be nàxɔ nɔnɔmetɔtrɔ ƒe nufiafia dzi ase o\nBu nyabiase siawo ŋu kpɔ\nDzɔdzɔmeŋutinunyalawo ƒe susuwo to vovo le ale si nu gbagbewo wɔ trɔ la ŋu. Togbɔ be dzɔdzɔmeŋutinunyalawo ku me geɖe tso nu gbagbewo ƒe nɔnɔmetɔtrɔ ŋu hã la, woƒe susu mewɔ ɖeka o.\nBu nya sia ŋu: Ne dzɔdzɔmeŋutinunyala siwo wòle be woaɖu tu na nya siwo ku ɖe nɔnɔmetɔtrɔ ƒe nufiafia ŋu ŋutɔ hã mete ŋu le ta kpɔm na nya sia o la, ɖe wòanye nu gbegblẽ ne mèxɔ woƒe nufiafia ma dzi se oa?—Psalmo 10:4.\nNu si dzi nèxɔ se le vevie. Ŋutsuvi si ŋkɔe nye Zachary gblɔ be: “Ne ɖeko nu gbagbewo dzɔ le wo ɖokuiwo si la, ke viɖe aɖeke mele míaƒe agbe kple xexea blibo la katã ŋu o.” Susu le eƒe nyaa me. Nya lae nye be nenye be ɖeko nuwo dzɔ le wo ɖokui si la, ke efia be tameɖoɖo gobi aɖeke mele míaƒe agbe ŋu. (1 Korintotɔwo 15:32) Evɔ nenye nyateƒe be ɖe wowɔ xexea kple emenuwo la, míate ŋu akpɔ ŋuɖoɖo fakɔnamewo na nyabiase siwo ku ɖe tameɖoɖo si le agbe ŋu kple ale si etsɔme anɔ ŋu.—Yeremiya 29:11.\nBu nya sia ŋu: Vi kae nyateƒe si ku ɖe nɔnɔmetɔtrɔ ƒe nufiafia kple xexemewɔwɔ ŋu nyanya aɖe na wò?—Hebritɔwo 11:1.\nNYA SI AMEWO GBLƆNA: ‘Nu siwo katã le xexea me la dzɔ tso nane si wò kpoyi le vo me la gbɔ.’\nAme kae na nua wò alo nu kae na wòwò?\nEka mee susu le wu, be woaxɔe se be nu siwo katã le xexea me metso naneke gbɔ o loo alo be woaxɔe se be nane alo ame aɖe gbɔe nu siwo katã le xexea me tso?\nNYA SI AMEWO GBLƆNA: ‘Lãwoe nɔ tɔtrɔm ʋuu va zu amegbetɔwo.’\nNenye lãwo, abe kesewo ene mee amegbetɔwo dzɔ tso ɖe, ke nu ka tae amegbetɔwo nya nu sãsãsã wu kesewo? *\nNu ka tae nu gbagbe “kpokploetɔ” kekeake gɔ̃ hã ƒe wɔwɔme de ŋgɔ ŋutɔ? *\nNYA SI AMEWO GBLƆNA: ‘Kpeɖodziwo li be ɖeko nu gbagbewo dzɔ le wo ɖokuiwo si.’\nÐe ame si gblɔ nya sia ŋutɔ ku nu me hekpɔ kpeɖodziwoa?\nÐe ame gbogbo mawo xɔ nɔnɔmetɔtrɔ ƒe nufiafia dzi se le esi wogblɔ na wo be nunyalawo katã hã xɔ edzi se ta?\n“Tsɔe be ame aɖe gblɔ na wò be nane wò le agbalẽtaƒe aɖe eye nuŋlɔtsiwo hlẽ ɖe gliwo kple xɔdzisasrãwo ŋu hezu nyagɔmeɖegbalẽ blibo. Àxɔe asea? Ke ɖe masesẽ ŋutɔ be woaxɔe se be nane si wò le vo me gbɔe xexe sia si le ɖoɖo nu la dzɔ tso oa?”\n“Nɔnɔme siwo le amegbetɔwo si de ŋgɔ sãsãsã wu esi wohiã na agbenɔnɔ dzaa ko. Le nyateƒe me la, míekpɔa dɔnɔwo gbɔ eye míekpena ɖe ame siwo dzi nu mede o la ŋu. Nu ka tae míawɔ esia nenye be nɔnɔmetɔtrɔ ƒe nufiafia si nye ‘ŋusẽtɔe tsia agbe’ la nye nyateƒe?”\n“Ne èle tsa ɖim le ave me eye nèva ke ɖe atixɔe nyakpɔ aɖe ŋu la, ɖe nàgblɔ be: ‘Nu kae nya kpɔ ale! Atilɔwo ge le wo ɖokuiwo si va dze afi si sɔ pɛpɛpɛ hezu xɔ sia!’ Gbeɖe! Susu manɔ eme o. Ke nu ka tae nàxɔe se be ɖeko nu siwo katã le xexea me la dzɔ le wo ɖokuiwo si?”\n^ mm. 18 Ame aɖewo agblɔ be amegbetɔwo nyaa nu wu kesewo elabe amegbetɔwo ƒe ahɔhɔ̃ lolo wu kesewo tɔ. Ne èdi be yeakpɔ nu siwo tae numeɖeɖe ma mesɔ o la, ke kpɔ agbalẽ gbadza si nye The Origin Of Life—Five Questions Worth Asking alo Cinq questions à se poser sur l’origine de la vie, ƒe axa 28.\n^ mm. 19 Kpɔ agbalẽ gbadza si nye The Origin Of Life—Five Questions Worth Asking alo Cinq questions à se poser sur l’origine de la vie, ƒe axa 8-12.\nƉoe Ɖe Amewo Ɖoe Ɖe Amewo Ðe Xexea Dzɔ Le Eɖokui Sia?—Akpa 2: Nu Ka Tae Mele Be Nàxɔ Nɔnɔmetɔtrɔ Ƒe Nufiafia Dzi Ase O?


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Tagalog Thai Turkish Ukrainian Urdu\n▪ Spain dziɖuɖua ɖoe be woanɔ adzɔ siwo dumeviwo xe la ƒe akpa 1 le 100 me, ƒe afã tsɔm na dɔmenyo habɔbɔwo loo alo Katoliko habɔbɔwo, gake adzɔa xelawo ŋutɔe atia habɔbɔ si woatsɔe na. Togbɔ be Spaintɔ 80 le alafa me gblɔna be Katolikotɔwoe yewonye hã la, wo dometɔ 20 le alafa me koe tiae be woaɖo gaa ɖe Katoliko habɔbɔwo.—EL PAÍS, SPAIN.\n▪ Amewo ƒe agbenɔƒe ŋuti kɔntabubu si Akɔntabuhabɔbɔ aɖe wɔ ɖee fia be “amesi xɔ ƒe 30 eye wònoa atama la aku do ŋgɔ na amesiwo menonɛ o; ne ŋutsue wònye la, aku ƒe atɔ̃ kple afã do ŋgɔ, eye ne nyɔnue wònye la, aku ƒe ade kple afã do ŋgɔ.” Gake ɖewohĩ amesi dzudzɔ atama nono esime wòxɔ ƒe 30 la maku le dɔléle si atamanono hena vɛ ta o.—THE TIMES, ENGLAND.\n▪ Le ƒe 2004 me la, mɔ̃memi si wozã le xexeame gbesiagbe ƒe agbɔsɔsɔ dzi ɖe edzi tso gago gã miliɔn 79, akpe 700 kloe va ɖo miliɔn 82, akpe 400. Mɔ̃memi agbɔsɔsɔme si Amerika kple China tɔwo zã la gbɔe dzidziɖedzi sia ƒe afã kloe tso, eye fifia Amerikatɔwo zãna mɔ̃memi gago gã miliɔn 20, akpe 500, eye Chinatɔwo zãna gago gã miliɔn 6, akpe 600 gbesiagbe.—VITAL SIGNS 2005, WORLDWATCH INSTITUTE.—g2/06.\n“Kpɔ Ŋudzedze ɖe Dɔ si Dawò Wɔna Ŋu”\nAmesiwo léa ŋku ɖe dɔwɔnyawo ŋu bu akɔta be, ne ɖe woaxe fe na Canada vidada si medea dɔme o, siwo si sukuvi eve le, ɖe dɔ siwo katã wòwɔna ta la, ga si wòakpɔ ƒe sia ƒe anye Canada dɔlar 163,852. Nyadzɔdzɔgbalẽ si nye Vancouver Sun gblɔ be ga si woaxe na ame akpa gãtɔ ɖe “gaƒoƒo 100 ƒe dɔwɔwɔ le kwasiɖa me, si nye dɔ wɔwɔ gaƒoƒo 15 hena ŋkeke ade kple gaƒoƒo 10 le ŋkeke adrelia dzi,” dzie wonɔ te ɖo bu ga sia. Dɔ si vidada siawo wɔna la dometɔ aɖewoe nye ɖeviwo dzi kpɔkpɔ, nu fiafia, ʋu kuku, nu ɖaɖa, dɔnɔ dzi kpɔkpɔ, kple aƒeme dzadzra ɖo. Nyadzɔdzɔgbalẽa ɖo aɖaŋu be: “Kpɔ ŋudzedze ɖe dɔ siwo dawò wɔna ŋu: Ðewohĩ ewɔa dɔ wu alesi nèbui.”—g2/06.\nSɔhɛwo ƒe Tiatia Siwo Tsi Tre Ðe Wo Nɔewo Ŋu\nJyväskylä Yunivɛsiti si le Finland ƒe nyadzɔdzɔgbalẽ aɖe ka nya ta be Finlandtɔ siwo nye sɔhɛwo dometɔ geɖe va le “alesi wòdze be ame nanɔ agbee la ɖom na wo ɖokui.” Nyadzɔdzɔgbalẽa gblɔ be nusi bɔ egbea enye be “amewo tiana nusi wokpɔ be esɔ la tsoa teƒe vovovowo abe ɖe wole nu ƒlem le asime ene.” Woƒe tiatiawo tsia tre ɖe wo nɔewo nu ɣeaɖewoɣi. Le kpɔɖeŋu me, sɔhɛ aɖewo xɔe se be ele vevie be woama dukɔa ƒe kesinɔnuwo sɔsɔe; gake le ɣeyiɣi ma ke me la, “wova le ebum hã be ele be yewoaʋli ho vevie be nusi dim yewole nasu yewo si, ne ahiã akpasesẽnuwɔwɔ kura gɔ̃ hã.”—g2/06.\nKluvinyenye si Li Egbea\nDukɔ Ƒoƒuawo ƒe Dukɔwo Dome Dɔwɔlawo ƒe Habɔbɔ ƒe numekuku aɖe gblɔ be: “Le Xexeame katã la, wozi ame miliɔn 12, akpe 300, ya teti dzi be woawɔ dɔ si womedi o.” Wosusu be amesiawo dometɔ miliɔn 2, akpe 400, nye amesiwo wodzra wozu kluviwo. Dɔ siwo wozina ɖe wo dzi dometɔ aɖewo nye gbolowɔwɔ, asrafodɔwo, kple awɔbadɔ siwo ta woxea fe sue aɖe alo ɖeke kura o ɖo, le esi wònye fea aɖe nue wole dɔa wɔm ɖo ta. Dukɔ Ƒoƒuawo ƒe Habɔbɔ sia ƒe dɔdzikpɔlagã Juan Somavia gblɔ be dɔwɔwɔ alea “nye ame ƒe gomenɔamesi xɔxɔ le esi kple bubu mademade eŋu.”—g3/06.\nAmewo ƒe Nɔnɔme ɖe Kesinɔnuwo Kpɔkpɔ Ŋu\nABC News Online ka nya ta be, numekuku aɖe si Australiatɔwo ƒe numekuhabɔbɔ aɖe wɔ tso amewo ƒe nɔnɔme ɖe kesinɔnuwo kpɔkpɔ ŋu ɖee fia be ne wotsɔ Australiatɔwo ƒe kesinɔtɔ gãtɔwo dometɔ 20 la, ame 1 koe buna be nu dze edzi na ye le agbe me. Numekuhabɔbɔa dzi kpɔla Clive Hamilton gblɔ be: “Zi alesi ame ƒe kesinɔnuwo le dzidzim ɖe edzi la, zi nenemae nusiwo wòkpɔna megava dzea eŋu o.” Le nyateƒe me la, hotsuitɔ gãtɔwo dometɔ 13 le alafa me koe sena le wo ɖokui me be nu dze edzi na yewo le agbe me. Hamilton gblɔ kpee be: “Esɔ be woabia nusitae wònye be amewo tia ga yome vevie wu nusianu, evɔ wòdze ƒã be nu bubuwoe nana ame kpɔa dzidzeme ŋutɔŋutɔ le agbe me hafi.—g4/06.\ng 4/06 axa 20


David Kple Goliat | Biblia Me Nusɔsrɔ̃wo Na Ðeviwo\nYehowa gblɔ na Samuel be: ‘Yi Isai ƒe aƒe me. Viawo dometɔ ɖekae anye Israel-fia yeyea.’ Eya ta Samuel yi Isai ƒe aƒe me. Esi wòkpɔ Isai vi tsitsitɔ la, egblɔ be: ‘Ðekakpui siae anye fia la.’ Gake Yehowa gblɔ na Samuel be menye ame siae o. Yehowa gblɔ be: ‘Mekpɔa nu si le ame ƒe dzi me, ke menye eƒe dzedzeme ɖeɖe ko o.’\nIsai kplɔ viaŋutsu ade bubuwo va Samuel gbɔ. Gake Samuel gblɔ be: ‘Yehowa metia wo dometɔ aɖeke o. Ðe viŋutsu bubuwo gale asiwòa?’ Isai ɖo eŋu be: ‘Ðeka si nye ɖevitɔ, si ŋkɔe nye David la li. Ele nye alẽwo kplɔm le gbedzi.’ Esi David va la, Yehowa gblɔ na Samuel be: ‘Ame siae!’ Samuel kɔ ami ɖe tame na David tsɔ si ami nɛ be wòanye Israel-fia yeyea.\nLe ɣeyiɣi aɖe megbe la, Israel-viwo nɔ aʋa wɔm kple Filistitɔwo, eye aʋawɔla kalẽtɔ dzɔtsu aɖe si ŋkɔe nye Goliat lae nɔ aʋa wɔm na wo. Goliat ɖua fewu le Israel-viwo ŋu gbe sia gbe. Edo ɣli be: ‘Mitia ame aɖe ne wòava wɔ aʋa kplim. Ne eɖu dzinye la, míazu miaƒe kluviwo. Gake ne meɖu edzi la, miazu míaƒe kluviwo.’\nDavid tsɔ nuɖuɖu vɛ na foa siwo nye aʋawɔlawo le afi si Israel ƒe aʋawɔlawo ƒo ƒu ɖo. David se nya siwo Goliat gblɔ eye wògblɔ be: ‘Mawɔ aʋa kplii!’ Fia Saul gblɔ nɛ be: ‘Ŋutsuvi dzaa ko nènye.’ David ɖo eŋu be: ‘Yehowa akpe ɖe ŋunye.’\nSaul dze agbagba be yeado yeƒe aʋawu na David, gake David gblɔ be: ‘Nyemate ŋu anɔ awu sia me awɔ aʋa o.’ David tsɔ eƒe akafo eye wòyi tɔ aɖe to. Efɔ kpe zɔzrɔ̃e atɔ̃ de eƒe akplo me. Eye wòƒu du ɖo ta Filistitɔ la gbɔ. Ŋutsu dzɔtsu la do ɣli be: ‘Wò ŋutsuvi sue, va afii. Matsɔ wò ana dziƒoxewo kple gbemelãwo woaɖu.’ David mevɔ̃ kura o. Eya hã do ɣli be: ‘Ètsɔ yi kple akplɔ gbɔna gbɔnye, gake nye ya megbɔna gbɔwò le Yehowa ƒe ŋkɔ me. Menye míawoe nèle aʋa wɔm kplii o; ke boŋ Mawue. Ame sia ame si le afi sia akpɔe be Yehowa sesẽ wu yi kple akplɔ. Atsɔ mi katã ade asi na mí.’\nDavid wɔ kaba tsɔ kpe ɖeka de eƒe akafo la me eye wòdae sesĩe ale si wòate ŋui. Yehowa na kpea do ɖadze Goliat ƒe ŋgo hege ɖe tago me nɛ. Ŋutsu dzɔtsu la dze anyi gbloo eye wòku. David ƒu du yi egbɔ eye wòtsɔ Goliat ŋutɔ ƒe yi tso ta le enu. Enumake Filistitɔawo si. Ðe nèɖoa ŋu ɖe Yehowa ŋu abe David enea?\n“Le amegbetɔwo gbɔ la, manya wɔ o, ke mele nenema le Mawu gbɔ o, elabe Mawu ya tea ŋu wɔa nu sia nu.”—Marko 10:27\nNyabiasewo: Ame kae Yehowa tia be wòanye Israel-fia yeyea?\nDavid Wɔ Nu Dzinɔameƒotɔe\nNu ka tae David ka ɖe edzi be yeate ŋu awu Goliat? Nu ka tae dzi ate ŋu anɔ ƒowò nàwɔ nu si sɔ?\nDzi Ha Tso Dzinɔameƒo Ŋu\nSrɔ̃ hadzidzi si ku ɖe dzinɔameƒo ŋu, eye wò kple ƒome bliboa miadzii ɖekae.\nDavid Va Le Mawu Ƒe Ŋkɔ Me\nKpe ɖe viwò ŋu wòasrɔ̃ gɔmesese si le Mawu ƒe ŋkɔ ŋu.\nAʋawɔnu Menɔ David Si O, Gake Ewɔ Nu Dzinɔameƒotɔe\nTsɔ Bibliamemewo ƒe nɔnɔmetatawo sɔ kple nu siwo wowɔ ɖeka kple la ƒe nɔnɔmetatawo.